Kerajaan baharu Palestin bakal diumum dalam masa terdekat

RAMALLAH, 9 April –  Perdana Menteri Palestin Mohammad Shtayyeh
dijangka mengumumkan barisan anggota kerajaan baharu dalam masa beberapa hari
lagi.

Shtayyeh mempunyai tempoh
sehingga 14 April ini bagi membentuk kerajaan baharu yang dijangka bakal
mengetepikan kesemua penyokong kumpulan Hamas yang juga seteru lama Gerakan
Fatah yang dianggotai perdana menteri berkenaan dan Presiden Mahmoud Abbas.

Namun,penganalisa berpendapat
kuasa membuat keputusan sebenar berada di tangan presiden berusia 84 tahun itu
yang memegang tampuk pemerintahan sejak 2005.

Sinar Harian yang memetik laporan
AFP menyebutkan terdahulu, Shtayyeh diarahkan Presiden Abbas bagi membentuk
kerajaan baharu menggantikan pentadbiran Rami Hamdallah yang menerima sokongan
Hamas selaku pentadbir di Semenanjung Gaza.

Menurut sumber pegawai, lima lagi
kumpulan kecil akan turut menyertai kerajaan baharu tersebut.

Sementara itu, Timbalan Presiden
Mahmoud Aloul memaklumkan persetujuan telah dicapai berhubung kumpulan mana
yang akan memegang kuasa ke atas kementerian tertentu.

Hamas dilapor mengkritik
pembentukan kerajaan terbabit dan menuduh Gerakan Fatah sebagai gila kuasa.


Mangsa renjatan elektrik selamat disemadikan

PASIR PUTEH – Jenazah suami isteri dan janin yang maut akibat terkena renjatan elektrik di Sungai Buloh, Selangor, semalam selamat disemadikan di Tanah Perkuburan Islam Kampung Lembah, Pasir Puteh, kira-kira jam 10.20 pagi tadi.

Jenazah Wan Hasheliza Wan Ibrahim, suaminya, Shahril Apipie
Mokhtar, yang kedua-duanya berusia 29 tahun dan janin berusia lapan bulan itu dikebumikan
dalam satu liang lahad.

Pengebumian tiga sekeluarga itu disaksikan kira-kira 100
ahli keluarga dan penduduk yang hadir di perkuburan berkenaan.

Sebelum itu, ketiga-tiga jenazah yang dibawa dari Hospital Sungai
Buloh tiba pada jam 8.30 pagi sebelum disembahyangkan di rumah keluarga
allahyarham Wan Hasheliza di Kampung Sepulau.

Berita AlHijrah semalam melaporkan empat termasuk suami
isteri maut terkena renjatan elektrik selepas tangga separa siap di rumah sewa
mereka runtuh di Kampung Matang Pagar, Sungai Buloh.

Dalam kejadian 12.50 tengah hari itu, pasangan itu bersama
janin meninggal dunia di lokasi. Turut terkorban jiran mereka, Mohd Radezi Abdul
Aziz, 35 tahun dan Bambang Sulistio, 39 tahun yang pada awalnya cuba
menyelamatkan Wan Hasheliza yang tersepit di bawah runtuhan tangga.


KUOTA INTERNET TAMBAHAN PERCUMA SEMPENA AIDILFITRI

PUTRAJAYA: Pengguna pakej prabayar akan menikmati kuota Internet tambahan percuma dan pulangan tunai sempena Aidilfitri bagi tempoh tertentu hingga 31 Mei ini, kata Menteri Komunikasi dan Digital Fahmi Fadzil hari ini.

Beliau dalam kenyataan berkata inisiatif itu disediakan secara kerjasama strategik antara Kementerian Komunikasi dan Digital (KKD) melalui Suruhanjaya Komunikasi dan Multimedia Malaysia (SKMM) dengan syarikat penyedia perkhidmatan telekomunikasi.

Syarikat penyedia perkhidmatan telekomunikasi terlibat adalah Maxis yang menyediakan bonus 100 gigabit (GB) menerusi pelan Internet HotlinkMU, dengan tertakluk pada tempoh sah laku pas dibeli dan ia sah hingga 15 Mei ini.

CelcomDigi pula menyediakan pelan video HD 555GB RM5.00 untuk melayari video dan tempoh sah laku selama empat hari, iaitu juga hingga 15 Mei ini.

Unifi Mobile pula memberikan pulangan tunai RM5 dengan pelan Internet prabayar 4G/5G, manakala RM35 data 4G dan 5G tanpa had dan panggilan tanpa had selama 30 hari yang sah hingga 5 Mei.

Umobile menyediakan bonus 10GB dengan pelan Pakej Perpaduan dan ia sah hingga 31 Mei 2023 manaka YES memberikan bonus 44GB data dengan tempoh sah laku selama tujuh hari, dan ia juga sah hingga 15 Mei.

“Kemudahan yang disediakan tertakluk kepada terma dan syarat syarikat penyedia perkhidmatan. Para pelanggan dinasihati untuk menghubungi penyedia perkhidmatan masing-masing bagi mendapatkan maklumat lanjut,” katanya.

Fahmi berkata usaha kerajaan dan semua syarikat penyedia perkhidmatan telekomunikasi yang terlibat adalah selari dengan konsep Rahmah dalam meringankan kos sara hidup serta sentiasa mengutamakan kebajikan rakyat.

“Diharapkan kemudahan ini dapat dimanfaatkan sepenuhnya oleh para pengguna pakej prabayar sempena musim perayaan ini,” katanya.–AlHijrah Online


JAKIM LAPOR SKMM ISU BABAK ROMANTIK LELAKI DALAM DRAMA

KUALA LUMPUR: Jabatan Kemajuan Islam Malaysia (JAKIM) telah merujuk kepada Suruhanjaya Komunikasi dan Multimedia Malaysia (SKMM) berhubung isu seorang pelakon lelaki yang melakonkan babak romantik bersama pelakon lelaki lain dalam sebuah siri drama tempatan.

Menurut JAKIM, laporan kepada SKMM telah dibuat pada Isnin susulan arahan dikeluarkan Menteri di Jabatan Perdana Menteri (Hal Ehwal Agama), Senator Idris Ahmad.

“JAKIM telah merujuk perkara ini kepada SKMM bagi memohon pihak berautoriti berkenaan mempertimbangkan agar siasatan lanjut dapat dijalankan mengikut lunas undang-undang sedia ada.

“JAKIM amat memandang serius isu seperti ini dan sebarang isu lain yang boleh menimbulkan kegusaran dalam kalangan masyarakat keluarga Malaysia khususnya umat Islam,” menurut kenyataan JAKIM semalam.

Tambah JAKIM pihak terbabit diharap agar sensitif dengan nilai dan budaya masyarakat di negara ini dan tidak bertindak di luar batas dan nilai ketimuran yang sejak sekian lama dibudayakan dengan aman dan harmoni.

Masyarakat juga diminta bertenang bertenang dan menyerahkan isu ini kepada pihak berkuasa untuk mengambil tindakan lanjut.

Baru-baru ini, orang ramai meluahkan rasa kurang senang di media sosial mengenai penghasilan sebuah siri drama bertemakan kehidupan gay yang melibatkan pelakon tempatan.

Idris Ahmad dalam kenyataan di Facebooknya berkata memuji tindakan pantas JAKIM dan memaklumkan pihaknya akan memastikan aktiviti yang bercanggah dengan ajaran Islam disekat.

“Saya perlu pastikan tanggungjawab kita bersama ini dapat menyekat segala aktiviti yang melanggar undang-undang negara dan yang bercanggah dengan perintah agama,” katanya.

— AlHijrah Online


TUNTUTAN ZAKAT PALSU, LELAKI DIREMAN 6 HARI

KUALA TERENGGANU: Seorang lelaki berusia 59 tahun yang juga pengerusi sebuah pertubuhan anak yatim direman enam hari kerana disyaki mengemukakan dokumen permohonan wang zakat yang mengandungi butiran palsu.

Perintah tahanan reman sehingga 11 Julai itu dikeluarkan Majistret, Wan Aziantie Wan Ab Karim, di Kuala Terengganu.

Suspek dikatakan melakukan permohonan yang mengandungi butiran tuntutan palsu kepada Majlis Agama Islam dan Adat Melayu Terengganu (MAIDAM).

Jumlah tuntuan zakat palsu itu dilaporkan berjumlah RM116,640.

Suspek dikatakan melakukan kesalahan itu pada tahun 2018.

Lelaki tersebut ditahan di pejabat Suruhanjaya Pencegahan Rasuah Malaysia (SPRM) Terengganu semalam ketika hadir memberi keterangan. – AlHijrah Online


PERTUKARAN SKIM TIDAK LIBATKAN PENJAWAT AWAM SEDIA ADA: KSN

KUALA LUMPUR: Cadangan
menggantikan skim tetap dan berpencen tidak melibatkan penjawat awam sedia ada,
dan ia hanya melibatkan lantikan baharu bermula tahun hadapan.

Ketua Setiausaha Negara (KSN), Datuk Seri Dr Ismail Abu Bakar bagaimanapun berkata, perkara itu masih dalam peringkat kajian dan belum diputuskan.

“Mungkin
tahun depan baru dapat keputusan, untuk melaksanakan cadangan berkenaan atau
memerlukan penambahbaikkan.

“Kita sedia maklum bahawa tentera dan polis semua adalah perkhidmatan awam yang memerlukan kesinambungan, sama ada mereka terlibat atau tidak (pertukaran skim tetap dan berpencen) atau perkhidmatan awam sahaja yang terlibat,” katanya kepada pemberita ketika lawatan kerja KSN di Unit Tindak Khas Polis Diraja Malaysia di Lapang Sasar Briged Tengah, Pasukan Gerakan Am Cheras di sini.

Rabu lepas,
Ketua Pengarah Perkhidmatan Awam Datuk Seri Borhan Dolah berkata mulai tahun
depan (2020), lantikan baharu dalam perkhidmatan awam mungkin tidak lagi dibuat
di bawah skim tetap dan berpencen, sebaliknya digantikan dengan skim lantikan
kontrak yang ditambah baik.

Langkah itu diputuskan dalam mesyuarat jawatankuasa khas pembaharuan perkhidmatan awam pada Oktober 2018, yang mahukan perkhidmatan awam dikecilkan secara berfrasa dan lantikan berdasarkan keperluan, selain mengurangkan bebanan pencen yang kini mencecah RM28 bilion.

Sementara itu,
ditanya mengenai cadangan kenaikan gaji anggota polis, beliau berkata perkara
berkenaan masih dalam kajian dan bergantung kepada kemampuan kewangan negara.

“Selain
itu, penstrukuran elaun pasukan anggota keselamatan negara akan juga ditambah
baik dari semasa ke semasa dan dilihat secara keseluruhan,” katanya. — BERNAMA


GANGGUAN BEKALAN GULA DI PANTAI TIMUR PULIH

SEPANG: Gangguan bekalan gula di Pantai Timur telah pulih dan dikenal pasti berpunca daripada penutupan sementara kilang gula MSM Malaysia Holdings Bhd di Johor dan Perai, Pulau Pinang, kata Menteri Perdagangan Dalam Negeri dan Kos Sara Hidup Datuk Seri Salahuddin Ayub.

Dalam sidang media mengenai isu bekalan gula di Pantai Timur di sini hari ini, beliau berkata kilang terbabit ditutup sementara sempena sambutan Aidilfitri dan telah beroperasi semula pada 25 April lepas.

Beliau berkata Kementerian Perdagangan Dalam Negeri dan Kos Sara Hidup (KPDN) bekerjasama rapat dengan dua kilang pengeluar gula tempatan iaitu MSM Malaysia dan Central Sugars Refinery Sdn Bhd (CSR) bagi memastikan isu gangguan bekalan gula itu diatasi segera.

“Isu kekurangan gula di Pantai Timur telah dapat diatasi, saya harap penduduk tidak panik dan tidak terpedaya dengan isu yang dimainkan bahawa terdapat kemungkinan harga gula akan naik,” katanya sambil menambah bekalan baharu akan diagihkan kepada pemborong dan peruncit mulai esok dengan pemantauan KPDN Kelantan.

Media baru-baru ini melaporkan kegusaran dalam kalangan rakyat Kelantan susulan kesukaran mendapatkan bekalan gula paket satu kilogram (kg) yang didakwa tiada di pasaran sejak 22 April lepas.

Semalam, Pengarah KPDN Kelantan Azman Ismail dilaporkan berkata pihaknya telah mengagihkan 250,000kg gula kepada sejumlah besar pasar raya termasuk pengagihan secara berperingkat kepada pemborong dan peruncit bagi memastikan isu kekurangan bekalan itu dapat diselesaikan dalam tempoh dua hari.

Dalam perkembangan lain, Salahuddin berkata harga runcit maksimum minyak masak sawit tulen kemasan botol kekal bagi tempoh 8 Mei hingga 7 Jun ini.

Harga minyak masak botol bagi satu kg kekal pada harga RM6.90, 2kg (RM13.30), 3kg (RM19.60) dan 5kg pada harga RM30.90, yang ditetapkan di bawah Perintah Kawalan Harga dan Antipencatutan (Penentuan Harga Maksimum Bagi Minyak Masak) (No.7) 2023.

“Secara umumnya terdapat kenaikan harga sawit mentah untuk bulan April berbanding bulan sebelumnya yang telah melepasi RM4,000 per tan metrik. Kenaikan ini menyebabkan berlakunya kenaikan harga runcit minyak masak tulen.

“Bagaimanapun, bagi mengelak bebanan kepada rakyat dan pengguna kerajaan bersetuju untuk mengekalkan harga minyak masak tulen kemasan botol bagi tempoh berkenaan,” katanya.–AlHijrah Online


LEBUHRAYA SUKE FASA 2 DIBUKA TENGAH MALAM INI, TOL PERCUMA DUA MINGGU

KUALA LUMPUR: Lebuhraya Bertingkat Sungai Besi-Ulu Kelang (SUKE) fasa dua akan dibuka secara rasmi kepada pengguna bermula 12.01 tengah malam ini, dengan tol percuma di Plaza Tol Alam Damai selama dua minggu.

Menteri Kerja Raya Datuk Seri Alexander Nanta Linggi berkata selepas dua minggu, kadar bayaran tol di plaza tol tersebut ialah RM2.30.

Beliau berkata Lebuhraya SUKE fasa dua itu melibatkan baki jajaran utama sepanjang 7.8 kilometer bermula dari Sri Petaling, Lebuhraya Shah Alam (KESAS) hingga Persimpangan Cheras-Kajang melengkapkan jajaran utama SUKE sepanjang 24.4 kilometer bermula dari persimpangan Sri Petaling berakhir di persimpangan Bukit Antarabangsa.

“Jajaran itu dapat menjimatkan masa perjalanan dari Sri Petaling ke Ulu Kelang kepada 25 minit berbanding 75 minit melalui laluan sedia ada.

“Projek Lintasan Kota Holdings Sdn Bhd (PROLINTAS) menjangkakan sebahagian pengguna Jalan Lingkaran Tengah 2 (MRR2) akan beralih ke Lebuhraya SUKE seusai pembukaan penuh jajaran utamanya,” katanya pada majlis perasmian pembukaan fasa dua Lebuhraya SUKE di Plaza Tol Alam Damai, di sini hari ini.

Nanta berkata pengguna yang ingin ke pusat bandar dari kawasan Bukit Jalil, Sri Petaling, Desa Petaling serta yang menggunakan Lebuhraya Kuala Lumpur-Seremban dan Lebuhraya Sungai Besi (Besraya), boleh mengakses Lebuhraya SUKE menjadikannya laluan alternatif bagi menjimatkan tempoh perjalanan.

“Lebuhraya SUKE fasa dua ini juga akan menghubungkan lima rangkaian lebuh raya lain iaitu Kesas, Besraya, Lebuhraya Kuala Lumpur-Seremban, Lebuhraya Cheras-Kajang (Grand Saga) dan Lebuhraya Hubungan Timur-Barat KL atau Lebuhraya Salak,” katanya.

Beliau mengingatkan orang ramai untuk mematuhi peraturan yang ditetapkan dan tidak berhenti di tepi Lebuhraya SUKE untuk mengambil gambar dan berswafoto berikutan panorama di lebuh raya itu yang indah.

Lebuhraya SUKE fasa satu dirasmikan pada September tahun lepas dengan purata penggunaan trafik harian di lebuh raya itu bermula 1 Jan hingga 31 Mei tahun ini mencecah 65,000 kenderaan.

Sementara itu, Ketua Pegawai Eksekutif Kumpulan PROLINTAS Datuk Mohammad Azlan Abdullah berkata segala bukti kemalangan melibatkan seorang penunggang motosikal yang maut tengah hari semalam selepas terjatuh dari jejambat SUKE bagi mengelak sebuah lagi motosikal melawan arus, telah diserahkan kepada pihak polis untuk siasatan lanjut semalam.

“Pihak kami telah mengenal pasti langkah-langkah tambahan dari segi reka bentuk telah memenuhi kriteria dan spesifikasi. Jadi langkah tambahan dari segi keselamatan trafik contohnya tanda amaran tambahan dan papan tanda yang kita akan letak di tempat-tempat strategik untuk menghindari kejadian sama daripada berlaku pada masa akan datang,” katanya. — AlHijrah Online


JANGAN GUNA LORONG KECEMASAN SEMASA BALIK KAMPUNG – POLIS

KUALA LUMPUR: Pengguna jalan raya diingatkan agar tidak menggunakan lorong kecemasan ketika dalam perjalanan pulang ke kampung.

Ketua Jabatan Siasatan dan Penguatkuasaan Trafik (JSPT) Selangor Supt Azman Shariat berkata, tindakan yang tidak bertanggungjawab itu turut dipantau pengguna jalan raya lain selain Polis Diraja Malaysia (PDRM).

“Kepada pengguna jalan raya yang sempat merakam (gambar atau video) kejadian tersebut, mohon salurkan kepada pihak polis.

“Sila nyatakan tempat dan waktu kejadian berlaku bagi penggunaan untuk pendakwaan,” katanya.

Ujar Azman, tindakan tersebut bukan sahaja menjadi satu kesalahan besar malah boleh menyebabkan kesesakan selain menjadi punca kemalangan.

Orang ramai yang melihat kenderaan menggunakan laluan kecemasan boleh menghantar aduan beserta gambar ke talian 03-55100559 atau talian Whatsapp 019-6459622.–AlHijrah Online


PKP DILANJUTKAN 28 APRIL – PM

KUALA LUMPUR: Perintah Kawalan Pergerakan (PKP) dilanjutkan bermula 15 hingga 28 April ini bagi membendung sepenuhnya penularan wabak COVID-19, kata Perdana Menteri Tan Sri Muhyiddin Yassin.

Perkara itu diumumkan Perdana Menteri dalam Perutusan Khas COVID-19 yang disiarkan stesen televisyen tempatan di sini hari ini.

Keputusan itu dibuat atas nasihat Kementerian Kesihatan Malaysia (KKM) dan pakar kesihatan selain sejajar saranan Pertubuhan Kesihatan Sedunia (WHO) supaya negara tidak terlalu awal menamatkan perintah kawalan pergerakan.

Muhyiddin juga memberi bayangan bahawa sesi persekolahan akan ditangguhkan untuk jangka waktu lama dan digantikan dengan home-based learning.

“Dengan usaha-usaha yang telah dibuat, kes-kes positif COVID-19 adalah terkawal pada kadar 7 peratus, iaitu di bawah benchmark 10 peratus yang ditetapkan Pertubuhan Kesihatan Sedunia atau WHO.

“Kadar kematian akibat wabak ini juga adalah rendah, iaitu 1.6 peratus berbanding 5.8 peratus kadar kematian di peringkat dunia.

“Setakat ini seramai 1,830 orang pesakit telah keluar dari hospital. Ini bermakna 43 peratus pesakit COVID-19 telah pulih. Hari ini sahaja jumlah pesakit yang pulih ialah seramai 220 orang, melebihi jumlah kes positif baharu iaitu sebanyak 118 kes. Jumlah kes positif baharu juga telah menunjukkan penurunan sejak beberapa hari yang lalu.

“Jika trend penurunan ini berterusan untuk tempoh dua minggu akan datang, insyaAllah kita akan dapat mengawal wabak COVID-19 ini daripada menular.

“Namun begitu, kita tidak boleh mengambil mudah situasi yang sedang berlaku. Penularan wabak ini masih di peringkat pertengahan dan memerlukan tindakan pencegahan serta kawalan yang berterusan.

“Malahan, usaha-usaha mencegah wabak ini mesti diperhebatkan lagi bagi memutuskan rantaian penularan jangkitan. Ini termasuk memberi tumpuan khusus kepada kumpulan-kumpulan sasar yang dikenalpasti menjadi punca penularan wabak ini.

“Sehubungan itu, berdasarkan nasihat daripada Kementerian Kesihatan Malaysia dan pakar-pakar perubatan, kerajaan  hari ini memutuskan untuk melanjutkan pelaksanaan Perintah Kawalan Pergerakan untuk tempoh dua minggu lagi, iaitu dari 15 April hingga 28 April 2020.

“Pelanjutan tempoh ini dibuat untuk memberi ruang kepada petugas-petugas kesihatan memerangi penularan COVID-19, selain mengelakkan penularan semula wabak ini dalam masyarakat,” kata Perdana Menteri.

Perdana Menteri turut meminta rakyat bersedia dengan kemungkinan tempoh kawalan pergerakan yang lama sehingga beberapa bulan sebelum wabak COVID-19 dihapuskan sepenuhnya.

“Itupun kehidupan kita mungkin tidak boleh kembali seperti sediakala. Selagi virus ini masih ada, amalan penjarakan sosial mesti diteruskan.

“Kita mesti sentiasa menjaga kebersihan diri. Elakkan sebarang perhimpunan. Hindari tempat yang sesak.

“Bulan Ramadan akan menjelang tiba tidak lama lagi. Kita tidak boleh ke bazar Ramadhan untuk membeli juadah berbuka puasa, tidak boleh ke masjid untuk berterawih. Jadi berterawih lah di rumah bersama keluarga. Mungkin juga kita tidak boleh balik ke kampung seperti biasa.

“Walaupun sukar untuk kita bayangkan perkara ini tetapi inilah kenyataan yang akan kita hadapi,” kata Muhyiddin.

Perdana Menteri menegaskan adalah menjadi tanggungjawab beliau untuk memastikan semua rakyat Malaysia selamat.

“Sebagai Perdana Menteri, saya bertanggungjawab menjaga keselamatan nyawa saudara-saudari. Setiap nyawa adalah berharga.

“Baik bayi, orang muda, orang dewasa atau warga emas, semuanya bernilai. Kehilangan satu nyawa kerana virus ini bukan bererti kehilangan kepada suami, isteri, anak-anak atau keluarga terdekatsahaja, tetapi juga satu kehilangan besar buat negara.

“Kerana itu, marilah kita bersama-sama menjaga kesihatan diri kita, keluarga kita dan orang-orang di sekeliling kita dengan mematuhi perintah kawalan pergerakan.

“Let me remind you that the war on COVID-19 is not yet over. The fight is still on. We are doing well so far, so just uplift your spirit and continue to fight. If we persevere, insyaAllah we will win,” kata Muhyiddin yang menyebut slogan “kita jaga kita” berulang kali.

Mengulas mengenai ekonomi negara yang terjejas akibat sekatan sepanjang tempoh PKP, Muhyiddin berkata kerajaan bersetuju membuka semula beberapa sektor ekonomi terpilih secara berperingkat dengan garis panduan penjagaan kesihatan dan kawalan pergerakan yang ketat.

“Sebuah jawatankuasa khas kabinet yang dipengerusikan bersama oleh Menteri Kanan Perdagangan Antarabangsa dan Industri dan Menteri Kanan Pertahanan diwujudkan untuk meneliti senarai sektor-sektor ekonomi yang terpilih untuk dibuka secara berperingkat.

“Saya ingin tegaskan bahawa pembukaan beberapa sektor yang terhad ini bukan bermaksud kita melonggarkan perintah kawalan pergerakan.

“Perintah ini masih berkuatkuasa dan semua arahan yang dikeluarkan oleh pihak berkuasa mestilah dipatuhi. Jika terdapat pengusaha, kilang atau syarikat yang melanggar peraturan, kerajaan akan menarik balik kebenaran yang diberikan,” kata Muhyiddin menjelaskan senarai sektor terpilih akan diumumkan dalam masa terdekat.

Muhyiddin berkata beliau mengarahkan pihak berwajib untuk memperketatkan kawalan di sempadan bagi mengekang pendatang asing bolos, sekaligus mengekang penularan COVID-19. — AlHijrah Online/ Syed Azwan Syed Ali


GURU ALQURAN DIBENAR AJAR SECARA ‘ONE-TO-ONE’, TERMASUK GURU MUZIK

KUALA LUMPUR: Guru Al-Quran dan muzik dibenarkan mengajar secara perseorangan, atau ‘one-to-one’ mulai esok, seperti yang diputuskan dalam Mesyuarat Majlis Keselamatan Negara (MKN).

Menurut Menteri Kanan (Keselamatan) Datuk Seri Ismail Sabri Yaakob, keputusan tersebut dibuat susulan rayuan yang diterima pihak industri pendidikan tersebut.

“MKN sedang meneliti perkara-perkara lain dan melihat secara menyeluruh, bukan sahaja untuk guru Al-Quran dan muzik sahaja, mungkin tuisyen secara ‘one-to-one’ dan sebagainya,” katanya.

Ujar Ismail Sabri, kebenaran untuk mengajar akan dilakukan secara berperingkat, dan prosedur operasi standard (SOP) akan ditentukan oleh pihak MKN dan Kementerian Kesihatan (KKM).—AlHijrah Online


PKPD: PERKHIDMATAN KAUNTER KERAJAAN DITUTUP

KUALA LUMPUR: Perkhidmatan kaunter Kerajaan ditutup sepenuhnya bagi kawasan yang terlibat dengan Perintah Kawalan Pergerakan (PKPD).

Ketua Setiausaha Negara, Tan Sri Mohd Zuki Ali berkata, ia susulan pelaksanaan PKPD di mukim-mukim Selangor dan beberapa lokaliti di Wilayah Persekutuan Kuala Lumpur yang bermula pada 3 Julai hingga 16 Julai.

Bagaimanapun, arahan tersebut tidak diguna pakai bagi kaunter di perkhidmatan kesihatan, balai polis serta pintu-pintu masuk antarabangsa yang melibatkan urusan perkastaman, imigresen serta kuarantin.

“Selaras dengan arahan tersebut, prosedur operasi standard (SOP) pengoperasian Pejabat Kerajaan semasa tempoh PKPD bagi kawasan terlibat akan mengguna pakai arahan pengoperasian Pejabat Kerajaan yang telah dikeluarkan pada 30 Mei 2021 (Pengoperasian Pejabat Kerajaan dalam tempoh Perintah Kawalan Pergerakan Fasa 1).

“Perkhidmatan kaunter Kerajaan di seluruh negara telah dibuka bermula 1 Julai 2021 sebagaimana arahan yang dikeluarkan pada 29 Jun 2021,” katanya.—AlHijrah Online


DAPATKAN KEBENARAN PKOB UNTUK SERTAI MISI PASCABANJIR DI PAHANG

KUANTAN: Individu yang ingin melakukan misi bantuan pascabanjir di negeri Pahang perlu mendapatkan kebenaran daripada Pusat Kawalan Operasi Bencana (PKOB) daerah sebelum melakukan perjalanan merentas negeri.

Ketua Polis Pahang Datuk Seri Abd Jalil Hassan memberitahu bahawa mereka yang tiada surat kebenaran tersebut akan diarah untuk berpatah balik serta dikompaun RM1,000 jika ingkar.

“Saya berharap mereka yang mahu menghantar bantuan mencetak kelulusan PKOB daerah dan mengemukakannya kepada polis semasa membuat permohonan permit merentas negeri.

Terdahulu, Abd Jalil memaklumkan sebanyak 13 sekatan jalan raya diadakan di sempadan negeri termasuk di laluan tikus, seperti di Rompin yang merupakan laluan masuk dari selatan, Cameron Highlands (utara), Bentong (Lembah Klang), Lipis (Kelantan) dan Kuantan (pantai timur).

“Mereka dari luar Pahang yang mendapat kebenaran PKOB juga  hanya boleh menghantar bantuan itu ke PKOB daerah dan terus bergerak pulang kerana barangan itu akan diagihkan oleh PKOB,” tambah beliau.

—AlHijrah Online


PASANGAN KEKASIH MAUT DALAM KERETA

MASJID TANAH: Seorang pelajar perempuan tingkatan empat dan kekasihnya ditemui mati dalam sebuah kereta Perodua Kancil di pekarangan Kompleks Jawatankuasa Penyelaras dan Pembangunan Dewan Undangan Negeri (Japerun) Ayer Limau, di sini pagi tadi.

Kejadian berlaku kira-kira jam 9.20 pagi itu melibatkan pasangan yang masing-masing berusia 20 dan 16 tahun disahkan maut selepas dipercayai terhidu karbon monoksida.

Timbalan Ketua Polis Melaka Datuk Razali Abu Samah berkata, kedua-dua mereka ditemui lengkap berpakaian di bahagian pemandu dan penumpang hadapan selain kenderaan itu turut diselubung menggunakan kanvas.

Siasatan awal mendapati pasangan itu dipercayai berada di pekarangan berkenaan sejak petang semalam selepas remaja perempuan itu dihantar oleh rakannya untuk bertemu mangsa lelaki yang juga teman lelakinya.

Namun pihaknya tidak mengesan sebarang unsur jenayah yang mana mereka lengkap berpakaian dan kepala remaja perempuan itu dilentokkan di bahu lelaki berkenaan.

“Pasukan perubatan Klinik Kesihatan Masjid Tanah mengesahkan keduanya telah meninggal dunia di tempat kejadian.

“Polis mendapati kereta tersebut berselubung dengan kanvas penutup kereta dan turut dijumpai juga adalah minuman botol dan telefon bimbit kepunyaan si mati,” katanya.

Razali berkata, pihaknya percaya tiada berlaku sebarang perbuatan sumbang dan pasangan itu dipercayai sengaja duduk di kawasan berkenaan dalam keadaan enjin kenderaan dihidupkan sebelum tertidur.

Difahamkan remaja perempuan yang berasal dari Lubok China itu masih bersekolah, manakala remaja lelaki yang berasal dari Kuala Sungai Baru pula baru menamatkan pengajian dari sebuah institut pengajian tinggi (IPT) di Kelantan.

Polis percaya kereta yang merupakan milik bapa mangsa lelaki itu telah kehabisan minyak memandangkan ia dihidupkan dalam tempoh masa yang lama.

Kes diklasifikasikan sebagai mati mengejut dan kedua-dua mangsa dihantar ke Hospital Melaka bagi proses bedah siasat.—AlHijrah Online


PEMANSUHAN PEMAKAIAN PELITUP MUKA DIPUTUSKAN KKM

PUTRAJAYA: Keputusan berhubung pemansuhan pemakaian pelitup muka di tempat tertutup akan diteliti dan diputuskan Kementerian Kesihatan (KKM), kata Pengerusi Majlis Pemulihan Negara (MPN),  Tan Sri Muhyiddin Yassin.

Beliau berkata MPN telah meminta Timbalan Menteri Kesihatan, Datuk Dr Noor Azmi Ghazali, tentang keperluan pemakaian pelitup muka sekiranya situasi COVID-19 beransur pulih.

“Dia (Dr Noor Azmi) mengatakan pihaknya akan melihat perkara terbabit dengan lebih terperinci. Tindakan ini bukan kerana Singapura buat, maka Malaysia kena buat,” katanya dalam sidang media selepas mempengerusikan mesyuarat MPN, di sini, pada Isnin.

Menurut laporan media, Singapura memansuhkan syarat pemakaian pelitup muka mulai hari ini kecuali dalam pengangkutan awam dan kemudahan kesihatan memandangkan situasi penularan pandemik COVID-19 di republik itu semakin stabil.

Muhyiddin berkata beliau berpandangan bahawa pemakaian pelitup muka adalah langkah terbaik untuk memastikan diri seseorang itu tidak dijangkiti COVID-19 malah menjadi kebiasaan rakyat negara ini setelah dua tahun berhadapan dengan situasi pandemik.

“Saya fikir sekarang ini pemakaian pelitup muka sudah menjadi kebiasaan baharu rakyat Malaysia, bukan paksaan. Kalau sudah sampai masanya tidak perlu pakai (pelitup muka), rakyat boleh pakai kalau mahu rasa lebih selamat,” katanya.

Mengenai pelaksanaan Pelan Pemulihan Pelancongan 2022, yang dilancarkan Kementerian Pelancongan, Seni dan Budaya (MOTAC) pada, Mei lepas, Muhyiddin berpandangan tempoh pemulihan selama empat tahun yang dicadangkan MOTAC itu adalah terlalu panjang.

Bekas perdana menteri itu mengesyorkan MOTAC untuk mempertingkatkan tindakan yang agresif kerana kegagalan memulihkan industri pelancongan dengan agresif akan memberi kesan kepada pemulihan ekonomi negara.

“MOTAC kena lihat pada pendekatan agresif agar proses pemulihan dan kesannya dapat dirasakan dalam masa singkat dari empat tahun kepada tiga tahun,” katanya bahawa proses pemulihan yang terlalu lama akan menjejaskan lagi sektor kecil industri pelancongan yang terkesan ketika pandemik COVID-19. – AlHijrah Online


PLAZA TOL SHAH ALAM DITUTUP AKIBAT BANJIR

KUALA LUMPUR: PLUS Malaysia Berhad (PLUS) telah menutup sepenuhnya Plaza Tol Shah Alam dan Persimpangan Bertingkat berikutan kejadian banjir kilat yang berlaku pada jam 2 petang, hari ini.

Setakat ini, PLUS memaklumkan satu-satunya jalan keluar yang dibuka untuk dilalui ialah di Plaza Tol Subang dan Seafield untuk laluan ke arah selatan dan utara, manakala laluan masuk di Bukit Raja serta laluan Setia Alam ke Shah Alam juga ditutup.

Pemandu yang dapat melalui jalan antara Setia Alam ke Shah Alam dan Subang menghala Shah Alam/Elite dikehendaki membuat pusingan U kecemasan melalui akses sementara yang disediakan PLUS.

Ketua Pegawai Operasi PLUS, Datuk Zakaria Ahmad Zabidi, berkata kakitangan PLUS sedang bekerja untuk menguruskan keadaan dan membantu melancarkan aliran trafik.

Beliau turut menasihati pengguna jalan raya mematuhi papan tanda amaran dan arahan pihak berkuasa di lokasi.

“PLUS juga memaklumkan kepada semua pengguna lebuh raya melalui Sistem Pemesejan Berubah (VMS) mengenai penutupan itu dan akan menyebarkan maklumat lanjut sebaik saja ada.


LEBIH SEJUTA WARGA SYRIA TERIMA PERMIT RESIDEN DI TURKI

ANKARA: Sejumlah 1,055,685 warga Syria menerima permit residen di Turki, demikian menurut laporan Menteri Dalam Negeri Turki semalam.

Memetik laporan Xinhuanet, laporan dihantar menteri ke Parlimen menyatakan 548,134 pelarian Syria kini menetap di Istanbul daripada 3,649,750 yang berada di Turki.

Sejumlah 446,564 warga Syria di tenggara Gaziantep, 428,811 di tenggara Sanliurfa, 239,510 di selatan Adana, 202,173 di selatan Mersin 115,760 di selatan Kilis, 145,521 di selatan Izmir dan 93,292 di ibu negara Ankara.

Laporan itu berkata seramai 35,307 pelarian dihantar pulang pada 2017, 56,459 pada 2018 dan 46,730 pada 2019, manakala 347,523 rakyat Syria telah pulang secara sukarela.

Kesihatan, pendidikan, perlindungan, akses kepada pasaran buruh, faedah bantuan dan perkhidmatan sosial, prosedur perkahwinan serta prosedur mengenai kenderaan pelarian Syria di Turki dilaksanakan berdasarkan dokumen identiti perlindungan sementara, kata laporan itu. — Terjemahan AlHijrah Online


ASSALAMUALAIKUM QIAM: HIDUPKAN SEPERTIGA MALAM DENGAN QIAMULLAIL

KUALA LUMPUR: Istiqamah untuk meneruskan semangat ibadah di sepertiga malam pada Ramadan lalu, TV AlHijrah mengajak umat Islam seluruh negara untuk berqiamullail menerusi program Assalamualaikum Qiam.

Program julung kali itu diadakan dengan kerjasama Jabatan Kemajuan Islam Malaysia (JAKIM) bagi menjayakan majlis Qiamullail Perdana yang akan turut disertai Menteri di Jabatan Perdana Menteri (Hal Ehwal Agama) Senator Datuk Idris Ahmad.

Timbalannya, Datuk Ahmad Marzuk Shaary turut dijadual hadir.

Pengisian dalam Assalamualaikum Qiam antaranya solat sunat tahajud, hajat dan witir, alunan bacaan ayat al-Quran daripada qari tersohor tanah air, Ustaz Ahmad Tirmizi Ali, serta tazkirah daripada Senator Datuk Idris sendiri.

Lebih menarik, program tersebut akan bersiaran secara langsung di TV AlHijrah pada Sabtu, 25 Jun 2022 seawal jam 5 pagi dari Masjid Tuanku Mizan Zainal Abidin, Putrajaya.

Orang ramai turut dijemput hadir bagi mengimarahkan lagi masjid dengan ibadah solat sunat serta bermunajat memohon keampunan kepada Allah SWT.–AlHijrah Online


MUHYIDDIN DIDAKWA SEKALI LAGI, TERIMA WANG HARAM RM5 JUTA

SHAH ALAM: Bekas Perdana Menteri Tan Sri Muhyiddin Yassin hari ini didakwa di Mahkamah Sesyen di sini atas satu pertuduhan menerima wang hasil aktiviti haram berjumlah RM5 juta.

Muhyiddin, 75, yang juga merupakan Presiden Bersatu mengaku tidak bersalah selepas pertuduhan terhadapnya dibacakan di hadapan Hakim Rozilah Salleh.

“Saya faham pertuduhan, saya mengaku tidak bersalah,” kata Muhyiddin.

Mengikut pertuduhan, beliau didakwa sebagai Presiden Bersatu menerima wang hasil daripada aktiviti haram berjumlah RM5 juta daripada Bukhary Equity Sdn Bhd yang dimasukkan ke dalam akaun AmBank milik parti berkenaan di AmBank cawangan Amcorp Mall, Petaling Jaya dekat sini, pada 7 Jan 2022.

Ahli Parlimen Pagoh itu didakwa mengikut Seksyen 4(1)(b) dibaca bersama Seksyen 87(1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum di bawah Seksyen 4(1) akta sama, sabit kesalahan hukuman penjara maksimum 15 tahun dan juga boleh didenda tidak kurang daripada lima kali ganda jumlah atau nilai hasil daripada aktiviti haram atau RM5 juta, yang mana lebih tinggi.

Terdahulu, Timbalan Pendakwa Raya SPRM Ahmad Akram Gharib memohon mahkamah supaya mengguna pakai ikat jamin RM2 juta dengan dua penjamin berserta syarat tambahan yang ditetapkan ke atas Muhyiddin di Mahkamah Sesyen Kuala Lumpur minggu lepas.

“Saya juga memohon kes ini dipindahkan ke Mahkamah Sesyen Kuala Lumpur memandangkan ia berkait dengan perbicaraan di sana serta tarikh sebutan di Mahkamah Sesyen tersebut sudah ditetapkan pada 26 Mei ini,” katanya.

Permohonan itu tidak dibantah peguam mewakili Muhyiddin, iaitu Datuk K. Kumaraendran.

Rozilah kemudian membenarkan permohonan pendakwaan untuk mengguna pakai jaminan serta syarat tambahan yang ditetapkan oleh Mahkamah Sesyen Kuala Lumpur iaitu tertuduh menyerahkan pasportnya kepada mahkamah serta membenarkan kes itu dipindahkan ke mahkamah sama (Mahkamah Sesyen Kuala Lumpur).

Pada 10 Mac lepas Muhyiddin, 75, dihadapkan di Mahkamah Sesyen Kuala Lumpur atas enam pertuduhan berkaitan wang dalam akaun Bersatu.

Beliau mengaku tidak bersalah atas empat pertuduhan sebagai Perdana Menteri Malaysia dan Presiden Bersatu telah menggunakan kedudukannya untuk menerima suapan berjumlah RM232.5 juta dan dua pertuduhan sebagai Presiden Bersatu telah menerima wang hasil daripada aktiviti haram berjumlah RM195 juta.

Pendakwaan juga dikendalikan Timbalan Pendakwa Raya Mohd Fadhly Mohd Zamry, Zander Lim Wai Keong, Kalai Vani Annadorai dan Maziah Mohaide.

Muhyiddin turut diwakili peguam Chetan Jethwani, Dev Kumaraendran, Amiratu Al Amirat Saleh Mohamed Garbaa, Mohamad Isa Mohamad Basir, Teh See Khoon, Varsha Chelvi dan Raja Syuhada Raja Khairuddin.

Terdahulu, Pengerusi Perikatan Nasional (PN) itu yang memakai sut lengkap berwarna hitam tiba di mahkamah pada 8.20 pagi ditemani isteri, Puan Sri Noorainee Abdul Rahman. — AlHijrah Online


MAHKAMAH TOLAK PERMOHONAN BATAL PENUKARAN AGAMA TIGA ANAK:  IBU TUNGGAL FAIL RAYUAN

KUALA LUMPUR: Ibu tunggal, Loh Siew Hong memfailkan rayuan terhadap keputusan Mahkamah Tinggi di sini yang menolak permohonannya untuk mencabar penukaran agama tiga anaknya kepada Islam secara unilateral tanpa persetujuannya oleh bekas suaminya.

Loh memfailkan notis rayuan itu hari ini, menerusi Tetuan Srimurugan & Co selepas tidak berpuas hati dengan keseluruhan keputusan Hakim Mahkamah Tinggi Datuk Wan Ahmad Farid Wan Salleh pada 11 Mei lepas.

Dalam penghakimannya, Wan Ahmad Farid berkata tiada bukti ketiga-tiga anak wanita itu berhenti menganut agama Islam apabila berada di bawah jagaan ibu mereka.

Wan Ahmad Farid berkata Loh tidak menafikan bahawa anak-anaknya terus mengamalkan ajaran Islam dengan menunaikan solat subuh setiap hari apabila mereka berada dalam jagaannya dan tiada bukti menunjukkan ketiga-tiga anak wanita itu telah kembali ke agama Hindu.

Hakim itu berkata sijil penukaran agama dikeluarkan terhadap kanak-kanak tersebut selepas responden pertama iaitu Pendaftar Mualaf Negeri Perlis berpuas hati bahawa keperluan undang-undang di bawah Seksyen 107(1) Enakmen Perlis 2006 dipatuhi apabila kanak-kanak itu telah mengisytiharkan syahadah dengan rela hati.

Loh, 36, memfailkan permohonan semakan kehakiman pada 25 Mac tahun lepas dengan menamakan Pendaftar Mualaf Negeri Perlis, Majlis Agama Islam dan Adat Istiadat Melayu Perlis (MAIPs), Mufti Perlis Datuk Dr Mohd Asri Zainul Abidin dan kerajaan negeri Perlis sebagai responden pertama hingga keempat.

Ibu tunggal itu memohon pengisytiharan bahawa tiga anaknya beragama Hindu dan bekas suaminya, M. Nagahswaran, tidak mempunyai hak di sisi undang-undang untuk membenarkan Pendaftar Mualaf Negeri Perlis mendaftarkan anak mereka sebagai mualaf tanpa persetujuannya.

Wanita itu juga memohon pengisytiharan bahawa tiga anaknya itu, sebagai kanak-kanak, tidak mempunyai kapasiti undang-undang untuk memeluk agama Islam tanpa kebenarannya.

Beliau juga memohon perintah certiorari untuk membatalkan pengisytiharan pemelukan agama Islam, bertarikh 7 Julai 2020, yang dikeluarkan oleh Pendaftar Mualaf Perlis atas nama tiga anaknya, dan juga kad lain mengenai pemelukan agama Islam yang telah dikeluarkan oleh pihak lain, dan juga menghalang mana-mana pihak daripada mengeluarkan kad tersebut.

Tiga kanak-kanak itu, kembar perempuan berusia 15 tahun dan lelaki berusia 11 tahun yang diletakkan di bawah jagaan Jabatan Kebajikan Masyarakat, kemudiannya diserahkan kepada Loh pada 21 Feb 2022 selepas Mahkamah Tinggi membenarkan permohonan habeas corpusnya.–AlHijrah Online


WANITA MINTA HENTI SEBAR MAKLUMAT PERIBADI SELEPAS VIDEO BERSAMA IBU SAUDARA TULAR

KUALA TERENGGANU: Seorang wanita yang video mengenainya tular selepas dilihat bersama warga emas orang kurang upaya (OKU) menaiki motosikal roda tiga dalam cuaca panas terik di sini, memohon agar semua pihak menghentikan penyebaran maklumat peribadinya.

Wanita berusia 40 tahun yang dikenali sebagai Hijrah Soleh itu, berkata dia berasa tidak selesa apabila terlalu ramai menghubunginya untuk menzahirkan simpati dan mahu memberi pelbagai bantuan selepas video serta butiran peribadinya tular di media sosial sejak Sabtu lepas.

“Alhamdulillah, rakyat Malaysia memang sangat prihatin dan ia terbukti apabila saya ‘dihujani’ terlalu banyak panggilan serta mesej yang mahu menyampaikan pelbagai bentuk bantuan.

“Namun, dengan rendah hati saya ingin tegaskan bahawa hasil jualan saya masih mampu menampung perbelanjaan dan keperluan hidup setakat ini. Saya lebih gembira jika bantuan tersebut diberikan kepada golongan lebih memerlukan,” katanya ketika dihubungi Bernama hari ini.

Video tersebut dirakam di Jambatan Angkat di sini, tanpa pengetahuannya dan tersebar di media sosial menyebabkan warganet tersentuh hati menyaksikan warga emas OKU tersebut yang terpaksa berbaring di bahagian tempat meletak barangan motosikal roda tiga tersebut. Hijrah Soleh berkata pelbagai kenyataan tidak tepat dibuat oleh warganet di bahagian komen media sosial tersebut, seperti warga emas OKU itu adalah ibunya yang baru pulang mendapatkan rawatan di hospital, menyebabkan lebih ramai bersimpati dan mahu menghulur bantuan.

Wanita tersebut menjelaskan bahawa warga emas OKU itu bukanlah ibu kandungnya sebaliknya ibu saudara yang tinggal bersamanya untuk sementara waktu.

“Saya sangat hargai keprihatinan semua pihak, namun cukuplah sekadar itu, jangan kongsikan lagi maklumat saya seperti nombor telefon dan alamat. Jika mahu membantu, saya lebih suka ia dilakukan dengan cara menyokong perniagaan saya,” katanya yang menjual aiskrim potong dan produk kesihatan di sekitar bandar ini.—AlHijrah Online


PENGGUNA CELCOM ALAMI GANGGUAN PERKHIDMATAN

KUALA LUMPUR: Para pengguna rangkaian Celcom di kebanyakan kawasan di seluruh negara kini mengalami gangguan perkhidmatan.

Menurut kenyataan Celcom, gangguan teknikal yang dihadapi rangkaian itu menyebabkan penggunanya kini terjejas dengan perkhidmatan panggilan telefon dan data internet.

“Pasukan teknikal kami sedang bekerja keras untuk menyelesaikan isu ini dan memulihkan perkhidmatan secepat mungkin,” jelas Celcom di laman Facebook rasminya.

Sementara itu tinjauan di laman sosial mendapati, rata-rata warganet khususnya pengguna rangkaian itu meluahkan rasa kecewa dengan apa yang berlaku lebih-lebih lagi mereka yang terlibat dengan tugasan harian, serta mesyuarat dalam talian. – AlHijrah Online.


PERARAKAN PEMUDA PARTI POLITIK BAWA SENJATA DISIASAT

KUALA TERENGGANU: Polis Terengganu akan menyiasat program perarakan sekumpulan pemuda sebuah parti politik yang didakwa membawa senjata di Setiu, Jumaat lepas.

Ketua Polis Terengganu Datuk Rohaimi Md Isa berkata video perarakan tersebut telah tular di media sosial, yang memaparkan kumpulan pemuda itu membawa replika senjata sehingga menimbulkan rasa tidak puas hati dan kegusaran dalam masyarakat.

“Pihak polis akan menjalankan siasatan bagi mengenal pasti kesalahan-kesalahan yang dilakukan dalam program perarakan tersebut dan akan mengambil tindakan yang sewajarnya.

“Siasatan awal mendapati kejadian berlaku pada 17 Feb lepas di sebuah kawasan resort di Setiu. Perarakan itu merupakan salah satu dari acara yang dipertandingkan pada program itu iaitu reka cipta bertemakan pakaian, senjata dan warisan Islam,” katanya dalam kenyataan hari ini.

Beliau berkata program itu disertai setiap daerah di negeri ini dengan hanya satu kumpulan mengenakan pakaian sambil membawa replika senjata.

Menurut Rohaimi, pihaknya mengetahui mengenai program tersebut, namun tidak dimaklumkan mengenai perarakan membawa replika senjata tersebut.–AlHijrah Online


RANG UNDANG-UNDANG SEKAT SEBAR AGAMA LAIN KEPADA ORANG ISLAM SEDANG DIUSAHAKAN

KUALA LUMPUR: Rang Undang-undang (RUU) Akta Kawalan dan Sekatan Pengembangan Doktrin atau Kepercayaan Agama Dalam Kalangan Orang Islam (Wilayah-Wilayah Persekutuan) dijangka akan dibentangkan tahun depan.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata usaha ke arah penggubalan RUU itu sedang giat dijalankan dan beliau menegaskan pihaknya langsung tidak mempunyai niat untuk memberhentikannya seperti yang dimomokkan sesetengah pihak.

“Kalau kerajaan sebelum ini berusaha (menggubal akta ini), kita pun berusaha… kita akan teruskan akta kawalan agama bukan Islam kepada orang Islam, bagi menjamin akidah orang Islam dengan adanya kawalan berkenaan. Ketika ini prosesnya masih di peringkat kajian Jabatan Peguam Negara.

“Apabila ia sudah diluluskan (Jabatan Peguam Negara) saya sebagai menteri yang bertanggungjawab akan bawa RUU ini untuk mendapat persetujuan kabinet,” katanya kepada pemberita selepas Majlis Pelepasan Konvoi Kembara Zakat 2023 di sini hari ini..

Sebelum ini Ahli Parlimen Jasin Zulkifli Ismail ketika mengambil bahagian dalam perbahasan di Parlimen meminta kerajaan supaya menyegerakan pembentangan RUU Akta Kawalan dan Sekatan Pengembangan Doktrin atau Kepercayaan Agama Dalam Kalangan Orang Islam (Wilayah-Wilayah Persekutuan) yang pernah dicadangkan PAS sebelum ini.

Zulkifli berkata undang-undang syariah peringkat Persekutuan diperlukan supaya Jabatan Kemajuan Islam Malaysia (JAKIM) diberi kuasa menyiasat aduan berhubung dakwaan penyebaran agama bukan Islam kepada orang Islam.

Sementara itu Mohd Na’im berkata pihaknya tidak menerima sebarang tekanan oleh mana-mana pihak dalam memartabatkan lagi syiar Islam di negara ini.

Beliau berkata semua pihak dalam kerajaan MADANI menghormati dan mengiktiraf agama Islam sebagai agama persekutuan seperti yang tertakluk dalam perkara 3 (1) Perlembagaan Persekutuan. — AlHijrah Online


MAYAT LELAKI OKU MENTAL DITEMUKAN TERAPUNG DI SUNGAI MELAKA

MELAKA: Mayat lelaki dipercayai orang kurang upaya (OKU) mental ditemukan terapung di Sungai Melaka di Kampung Morten di sini pagi tadi.

Ketua Polis Daerah Melaka Tengah ACP Christopher Patit berkata mangsa, Lim Tee Siang, 38, ditemukan pemandu bot Melaka River Cruise kira-kira 11.25 pagi tadi sebelum memaklumkan kepada pihak polis.

“Bertindak atas maklumat berkenaan, sepasukan polis dari Balai Polis Melaka Tengah bergegas ke tempat kejadian dan menjumpai mayat mangsa terapung di Sungai Melaka dengan muka terlungkup di permukaan air.

“Mayat mangsa hanyut di tepi Sungai Melaka dalam keadaan berpakaian lengkap berbaju dan berseluar serta berselipar,” katanya dalam satu kenyataan di sini hari ini.

Beliau berkata pemeriksaan awal ke atas mayat mendapati tiada kesan perbuatan jenayah kelihatan pada fizikal selain mangsa dipercayai baru meninggal dunia.

Katanya, bapa mangsa Lim Seng Fok, 72, mengesahkan mayat yang ditemukan itu adalah anaknya yang mempunyai masalah mental dan baharu semalam keluar dari Hospital Melaka untuk menjalani rawatan penyakit dihidapinya itu.

Christopher berkata bapa mangsa turut memaklumkan lokasi mayat anaknya itu ditemukan kira-kira 100 meter dari restorannya di Pengkalan Rama di sini.

“Bapa mangsa memaklumkan anaknya itu berada di restorannya pada waktu pagi sebelum kejadian dan keluar bersiar-siar di tepi Sungai Melaka dan dia tidak mengesyaki sebarang perbuatan jenayah berlaku ke atas anaknya itu,” katanya.

Katanya, mayat dibawa ke Hospital Melaka untuk bedah siasat selepas keputusan ujian saringan COVID-19 diperoleh. — AlHijrah Online


Simbah anak dengan air panas, bapa berdepan penjara, sebat

GEORGETOWN: Padah menyimbah air panas ke atas tubuh dua anaknya, seorang bapa dihadapkan ke mahkamah Majistret Georgetown hari ini.

Tertuduh Eddy Noramin Ramli, 41, mengaku bersalah terhadap dua pertuduhan menyimbah air panas ke atas dua anaknya pada Disember lalu.

Dia membuat pengakuan itu selepas pertuduhan dibacakan di hadapan Majistret Rosnee Mohd Radzuan.

Mengikut pertuduhan pertama, Eddy didakwa sengaja mencederakan anak perempuannya berusia sembilan tahun dengan air panas hingga badan mangsa melecur.

Bagi pertuduhan kedua, tertuduh didakwa melakukan perkara sama kepada anak lelakinya yang berusia 10 tahun.

Tertuduh didakwa melakukan perbuatan itu di antara jam 1 hingga 2 pagi pada 28 Disember lalu di Flat Kampung Melayu, Air Itam, Pulau Pinang.

Dia didakwa mengikut Seksyen 324 Kanun Keseksaan yang memperuntukkan penjara sehingga 10 tahun atau denda atau sebatan jika sabit kesalahan.

Bagaimanapun hukuman ke atas tertuduh belum diputuskan berikutan laporan perubatan belum diterima.

Rosnee membenarkan jaminan RM15,000 bagi setiap pertuduhan dengan seorang penjamin serta syarat tambahan, Eddy dilarang mendekati dua anaknya itu.

Mahkamah menetapkan 12 Februari depan untuk menjatuhkan hukuman.

Pada Isnin, tertuduh ditahan bersama isterinya setelah sembilan hari melarikan diri.

Bagaimanapun, isterinya tidak didakwa dan dibebaskan dengan jaminan polis.

Disember lalu, seorang kanak-kanak perempuan melecur di beberapa bahagian badannya dipercayai disimbah air panas oleh bapa kandungnya.

Mangsa dikatakan diperlakukan sebegitu atas sebab bapanya berang kerana makanan yang disediakan isterinya habis dimakan empat anaknya termasuk mangsa.

Mangsa melecur di lengan, rusuk serta dada kanan.


KERAJAAN YAMAN DISOKONG PBB DAN STC METERAI PERJANJIAN RIYADH

RIYADH : Kerajaan yang disokong Pertubuhan Bangsa-Bangsa Bersatu (PBB) dan Majlis Peralihan Selatan (STC) menandatangani “Perjanjian Riyadh,” yang ditaja Arab Saudi, lapor agensi berita Xinhua.

Majlis memeterai perjanjian itu dihadiri Putera Mahkota Arab Saudi Mohammed bin Salman Al Saud, Putera Mahkota Abu Dhabi Sheikh Mohammed Bin Zayed Al Nahyan, Presiden Yaman Abd-Rabbu Mansour Hadi, Presiden STC Aidarus al-Zoubaidi, bersama pegawai Arab dan dari negara barat yang lain serta duta besar.

Putera Mahkota Arab Saudi menyifatkan perjanjian itu sebagai “satu langkah ke arah penyelesaian politik untuk menamatkan perang di Yaman.”

Perjanjian di antara kedua-dua pihak yang bersatu menentang militia Houthi yang disokong Iran, memulakan kerjasama fasa baharu di kawasan di bawah kawalan mereka, tambahnya.

Antara inti pati perjanjian itu termasuk kerajaan Hadi yang diasingkan ke Aden dikembalikan dalam tempoh tujuh hari, penyatuan ketenteraan di bawah kuasa Kementerian Dalam Negeri dan Kementerian Pertahanan serta penubuhan kerajaan di antara utara dan selatan Yaman. — BERNAMA


BANK MUAMALAT LANCAR EZ-ZAKAT UNTUK TUNAI ZAKAT DI EMPAT NEGERI

KUALA LUMPUR, 27 Dis — Bank Muamalat Malaysia Bhd melancarkan perkhidmatan pengiraan dan potongan zakat secara automatik akaun simpanan dan semasa, Ez-Zakat Muamalat, untuk memudahkan pendeposit menunaikan zakat di Kelantan, Pahang, Sarawak dan Pulau Pinang.

Ia dilancarkan menerusi majlis menandatangani perjanjian kerjasama dengan Majlis Agama Islam dan Adat Istiadat Melayu Kelantan (MAIK), Pusat Kutipan Zakat Pahang (PKPZ), Tabung Baitulmal Sarawak (TBS), dan Zakat Pulau Pinang (ZPP).

Ketua Divisyen Perbankan Konsumer Bank Muamalat Zury Rahimee Zainal Abiden berkata sebelum ini pihaknya telah menjalinkan kerjasama dengan institusi zakat Wilayah Persekutuan, Selangor dan Melaka.

“Perkhidmatan Ez-Zakat Muamalat ini telah mendapat pengiktirafan antarabangsa sebagai Perkhidmatan Kreatif Atau Penilaian Produk 2019 daripada Anugerah Perbankan Runcit Islam, Penasihat Kewangan Antarabangsa Cambridge di Oman,” katanya dalam kenyataan Khamis.

Perkhidmatan Ez-Zakat Muamalat ditawarkan di semua 65 cawangan Bank Muamalat seluruh negara manakala kaedah kiraan dan potongan zakat yang digunakan pula mengikut amalan pusat zakat negeri.

“Potongan zakat akan dilakukan secara automatik apabila cukup haul dan nisab,” katanya.

Cukup nisab adalah paras minimum yang menentukan sama ada wajib atau tidak sesuatu harta itu dikeluarkan zakat manakala cukup haul ialah berlalu tempoh setahun harta dimiliki. — BERNAMA


POLIS TAHAN SEMBILAN LELAKI CUBA TEROKA REE DI SIK

ALOR SETAR: Polis menahan sembilan lelaki tempatan dan warga asing yang cuba meneroka unsur nadir bumi (REE) di kawasan Kompartment 35, Hutan Simpan Rimba Teloi, Sik pada 14 Sept lepas.

Ketua Polis Kedah Datuk Fisol Salleh berkata kesemua yang berusia antara 30-an hingga 60-an itu telah didakwa di bawah Seksyen 47(1) Akta Perhutanan Negara 1984 kerana memasuki hutan simpan tanpa permit serta Seksyen 55B, Seksyen 39B, Seksyen 6(1)c dan Seksyen 15(1)(c) Akta Imigresen 1959/63 bagi beberapa kesalahan imigresen di Mahkamah Baling, hari ini.

“Pada 14 Sept, polis bersama pasukan dari Jabatan Perhutanan Negeri Kedah telah menjalankan Op Bersepadu di sekitar kawasan hutan simpan di Sik dan telah menahan tiga kenderaan di kawasan Kompartment 35.

“Turut ditahan empat lelaki tempatan, empat lelaki warga Indonesia dan seorang lelaki warga China yang berada di situ. Siasatan awal mendapati, mereka sedang mencari lokasi untuk penerokaan REE,” katanya pada sidang media di Ibu Pejabat Polis Kontinjen Kedah di sini hari ini.

Beliau berkata kesemua lelaki itu gagal mengemukakan sebarang surat kebenaran untuk meneroka sumber REE di kawasan berkenaan, selain tidak mempunyai surat kebenaran untuk memasuki Hutan Simpan Rimba Teloi.

“Lima warga asing ini masuk ke negara menggunakan pas kerja, bagaimanapun pas kerja berkenaan bukan untuk bekerja di Kedah, jadi mereka telah menyalahgunakan pas kerja berkenaan.

“Kita percaya, mereka telah masuk ke kawasan berkenaan sejak empat bulan lepas untuk mencari REE. Kerja-kerja yang dilakukan masih diperingkat awal dan ia tidak ada kena mengena dengan REE di Hutan Simpan Bukit Enggang, Sik,” katanya.

Dalam perkembangan lain, Fisol berkata polis menahan seorang lelaki tempatan bersama lapan individu warga Myanmar, di Changlun pada Rabu lepas, sekali gus berjaya menumpaskan satu aktiviti penyeludupan migran.

“Sepasukan polis dari Bahagian Siasatan Jenayah Ibu Pejabat Polis Daerah Kubang Pasu dan Balai ICQS (Kompleks Imigresen, Kastam, Kuarantin dan Keselamatan) Bukit Kayu Hitam telah menahan sebuah kereta jenis Perodua Axia di Taman Hosba, Changlun pada 5 petang.

“Semakan mendapati, seorang lelaki tempatan dipercayai tekong berada di dalam kereta berkenaan bersama tiga wanita, seorang lelaki dan seorang kanak-kanak lelaki warga Myanmar, kesemuanya berusia antara lima hingga 37 tahun yang tidak mempunyai sebarang dokumen perjalanan yang sah.

“Hasil maklumat, kira-kira 5.45 petang hari sama, polis menahan dua lelaki dan seorang wanita warga Myanmar di kawasan kebun getah Kampung Cherok Mokan, Changlun yang disyaki menjadi transit untuk warga Myanmar yang baru masuk ke Malaysia,” katanya.

Katanya kes disiasat mengikut Seksyen 26A Antipemerdagangan Orang dan Antipenyeludupan Migran 2007 dan Akta Imigresen 1959/63.–AlHijrah Online


Pasukan patologi tiba untuk bedah siasat mayat Nora Anne

SEREMBAN – Sepasukan Patologi dari Hospital Kuala Lumpur (HKL) tiba di Jabatan Forensik Hospital Tuanku Jaafar (HTJ) Seremban, di sini untuk  proses bedah siasat mayat gadis Ireland, Nora Anne Quoirin, 15.

Mereka dilihat tiba di Jabatan Perubatan Forensik HTJ jam 9.06 pagi dengan menaiki kenderaan HKL.

Sementara  itu lebih 20 pengamal media tempatan dan antarabangsa berkumpul di pekarangan Jabatan Forensik ini seawal jam 6.30 pagi.

Malam tadi Ketua Polis Negeri Sembilan, Datuk Mohamad Mat Yusop berkata, bedah siasat akan dilakukan pada jam 10 pagi ini.

Beliau sebelum itu mengesahkan yang mayat ditemui kira-kira jam 1.57 tengah hari semalam merupakan mayat Nora Anne selepas keluarga membuat  pengecaman di HTJ.

Mayat berkenaan ditemui sekitar 2.5 kilometer dari resort penginapan keluarga Nora Anne.

Katanya, mayat dalam keadaan tidak berpakaian itu ditemui berhampiran kawasan anak sungai, dalam lingkungan radius pencarian Nora Anne. – SINAR HARIAN


HASIL UJIAN KLINIKAL PENAWAR COVID-19 DIKETAHUI TIGA MINGGU LAGI: WHO

GENEVA: Pertubuhan Kesihatan Sedunia (WHO) pada Khamis mengatakan keputusan awal ujian klinikal penawar penyakit COVID-19 dijangka diketahui dalam tempoh tiga minggu lagi, lapor agensi berita Xinhua.

“Kami masih menantikan keputusan dua ujian klinikal yang dilakukan unit penyelidikan dan pembangunan (R&D) WHO,” kata Ketua Pengarah badan kesihatan dunia itu, Tedros Adhanom Ghebreyesus pada taklimat harian.

“Satu ujian klinikal itu mengabungkan dua ubat untuk HIV, Lopinavir dan Ritonavir, satu lagi ujian antivirus dipanggil Remdesivir. Kami menjangkakan paling awal keputusan dapat diperoleh dalam tempoh tiga minggu,” katanya.

Remdesivir dihasilkan syarikat gergasi farmaseutikal biotek Gilead Sciences bagi merawat jangkitan virus Ebola dan Marburg. Bagaimanapun ia turut menunjukkan potensi sebagai agen antivirus melawan koronavirus seperti SARS (sindrom pernafasan akut teruk) dalam kajian yang dijalankan ke atas jangkitan dalam tikus dan monyet.

Antivirus itu didapati menghalang koronavirus daripada membiak setelah memasuki tubuh.

Satu kajian yang diterbitkan pada  2004, mendapati gabungan ubat antiHIV Lopinavir dan Ritonavir mempunyai “manfaat klinikal yang penting” apabila diberikan kepada pesakit SARS. Di Hospital Jinyintan, Wuhan, kumpulan pertama seramai 41 pesakit dirawat menggunakan gabungan ubat tersebut.

Versi ketiga buku garis panduan rawatan COVID-19 yang diterbitkan Suruhanjaya Kesihatan China mencadangkan pengambilan dua pil Lopinavir/Ritonavir dan menyedut ubat alpha interferon dua kali sehari boleh memberi manfaat kepada pesakit.– BERNAMA


10 AMBULANS WAKAF UNTUK GAZA

Sokongan Malaysia kepada warga Gaza, Palestin, diteruskan oleh Majlis Perundingan Pertubuhan Islam Malaysia (MAPIM) melalui sumbangan 10 ambulans wakaf untuk wilayah konflik itu.

Ambulans talian hayat untuk warga Gaza yang dikepung rejim Israel itu akan dihantar dengan kerjasama konvoi Miles of Smiles melalui pintu sempadan Rafah.

Dua juta rakyat Palestin di Gaza berdepan krisis kemanusiaan sejak wilayah konflik itu dikepung rejim zionis Israel pada 2007. — AlHijrah Online


SUSPEK SAMUN WARGA EMAS DIBERKAS, ADA 18 REKOD JENAYAH LAMPAU

KUALA LUMPUR: Dua suspek kes samun seorang wanita warga emas di Bandar Tun Razak, Cheras, Kuala Lumpur telah berjaya ditahan polis.

Ketua Polis Daerah Cheras, ACP Muhammad Idzam Jaafar berkata, kedua-dua suspek masing-masing ditahan pada 27 dan 28 Mac 2022.

“Pada 27 Mac 2022, pihak polis telah membuat tangkapan ke atas seorang lelaki warganegara. Suspek berusia 35 tahun dan reman ke atas suspek telah dibenarkan selama enam hari bermula 27 Mac 2022 hingga 01 April 2022 bagi membantu siasatan.

“Susulan dari tangkapan awal, pada 28 Mac 2022 kira-kira 11.00 pagi, pihak polis telah berjaya membuat tangkapan baru ke atas seorang lelaki warganegara dan merampas barangan yang dipercayai digunakan dalam kes tersebut beserta wang tunai sebanyak RM5,300,” katanya dalam kenyataan hari ini.

Suspek kedua itu berumur 29 tahun dan reman ke atas suspek ini telah dibenarkan selama tujuh hari bermula 29 Mac 2022 hingga 04 April 2022.

Menurut Muhammad Idzam, kedua-dua suspek mempunyai 18 rekod jenayah lampau.

Dalam kejadian 26 Mac lalu, wanita warga emas itu kerugian kira-kira RM25,000 selepas disamun dua lelaki warganegara yang bersenjatakan parang dan menaiki motosikal jenis Yamaha Y15 berwarna biru hitam.

Kejadian berkenaan berjaya dirakam orang awam dan tular di media sosial.

Kes tersebut disiasat di bawah Seksyen 395/397 Kanun Keseksaan. – AlHijrah Onlne


POLIS NAFI LELAKI MATI DALAM BAS DI KOMPLEKS SULTAN ABU BAKAR SEBAB KORONAVIRUS

JOHOR BAHRU: Polis Johor menafikan kematian seorang lelaki di dalam sebuah bas pelancong di pusat pemeriksaan pasport Kompleks Sultan Abu Bakar, Tanjung Kupang dekat Gelang Patah pagi semalam, berkaitan dengan 2019 novel koronavirus.

Malah Ketua Polis Daerah Iskandar Puteri ACP Dzulkhairi Mukhtar berkata, lelaki tersebut bukan warganegara China seperti yang diviralkan, sebaliknya seorang warganegara Singapura dan telah disahkan meninggal dunia, akibat serangan jantung.

Katanya, polis menerima panggilan daripada pegawai imigresen Kompleks Sultan Abu Bakar, kira-kira 7.05 pagi semalam, memaklumkan seorang lelaki warganegara Singapura berumur 78 tahun, tidak sedarkan diri di dalam bas pelancong yang berhenti di hadapan kaunter imigresen, untuk pemeriksaan pasport.

“Siasatan awal di tempat kejadian mendapati lelaki itu bersama isterinya yang berumur 68 tahun sedang dalam perjalanan dari Singapura, menuju ke Genting Highland untuk melancong.

“Semasa bas berhenti di pusat pemeriksaan pasport, lelaki itu tiba-tiba mengadu sakit dada dan berasa kurang selesa kepada isterinya yang duduk bersebelahan di bahagian tempat duduk hadapan bas,” katanya menerusi kenyataan hari ini.

Dzulkhairi berkata, lelaki terbabit kemudian dibawa ke Hospital Sultanah Aminah (HSA) dan doktor mengesahkan dia meninggal dunia akibat serangan jantung, selain mempunyai rekod perubatan sakit jantung dan rawatan yang dijalankan di Singapura.

“Berikutan penularan kejadian ini di laman sosial, orang awam dinasihati agar berhati-hati dalam menyebarkan berita yang belum dipastikan kebenarannya.

“Pihak polis telah membuat siasatan terhadap individu yang menyebarkan berita palsu ini di bawah Seksyen 505 (b) Kanun Keseksaan,” katanya. — BERNAMA


KONFLIK ISRAEL-PALESTIN: PENGHANTARAN, PENUGASAN MALBATT DI LUBNAN DITERUSKAN

PETALING JAYA:  Penghantaran dan penugasan pasukan MALBATT di Lubnan untuk misi pengaman diteruskan selagi tiada keputusan rasmi daripada Pertubuhan Bangsa-Bangsa Bersatu (PBB) susulan konflik Israel-Palestin, kata Menteri Pertahanan Datuk Seri Mohamad Hasan.

Beliau berkata misi pengaman MALBATT diteruskan seperti biasa walaupun Lubnan bersempadanan di sebelah Israel.

“Sebarang arahan pull-out akan diputuskan oleh PBB dan pasukan MALBATT 850-10 yang ketika ini di Lubnan berada dalam keadaan baik dan selamat. Penugasan MALBATT kali ini dilihat lebih mencabar ekoran konflik Israel-Gaza yang tercetus sejak 7 Okt lepas sehingga kini.

“Konflik ini dilihat semakin tegang dan meluas di antara kedua-dua belah pihak yang mengakibatkan ribuan nyawa terkorban dan kemusnahan harta benda akibat serangan roket, artileri, mortar dan pesawat udara,” katanya.

Mohamad berkata demikian dalam sidang media selepas menghantar Pasukan MALBATT 850-11 pada Majlis Pemakaian Beret PBB, Penyerahan Bendera Malaysia dan Penghantaran Kumpulan Pertama MALBATT 850-11 ke Lubnan di Pangkalan Udara Subang, dekat sini, hari ini.

Menurutnya, konflik bergolak ini secara tidak langsung turut memberi kesan kepada situasi keselamatan di selatan Lubnan dan ia menjejaskan pengoperasian kontinjen MALBATT 850-10 serta MALBATT 850-11 jika konflik ini berpanjangan.

“Saya khuatir sekiranya konflik ini merebak sehingga melibatkan pelbagai negara di rantau tersebut keadaan keselamatan di Lubnan juga akan terkesan.

“Ini akan menyukarkan pihak UNIFIL dan MALBATT menjalankan tugas (misi pengaman di Lubnan) susulan konflik Israel-Palestin,” katanya.

Mohamad berkata walaupun Lubnan bersempadan di sebelah Israel, kawasan penugasan misi pengaman MALBATT jauh dari tempat serangan Israel.

Menurutnya, pasukan MALBATT yang terlibat misi pengaman di Lubnan tidak bertugas di kawasan berhampiran persempadanan Lubnan-Israel sebaliknya anggota-anggota pengaman PBB negara lain yang bertugas di kawasan bersempadanan Lubnan-Israel.

“Walaupun kontinjen MALBATT jauh dari kawasan sempadan Israel tetapi mereka masih boleh melihat roket pelancar dan mendengar bunyi letupan kuat.

“Ada juga roket pelancar Israel yang berjaya dipintas namun ia tidak akan menjejaskan kawasan penugasan misi pengaman MALBATT,” katanya.

Mohamad berkata pasukan MALBATT telah banyak kali melakukan drill untuk masuk ke dalam bunker (tempat perlindungan kecemasan) jika berlaku situasi tegang.

Beliau turut meminta kontinjen MALBATT 850-11 yang akan menggantikan MALBATT 850-10 di Lubnan agar sentiasa berwaspada dan bersiap-sedia bagi menghadapi sebarang kemungkinan.

Katanya pasukan MALBATT juga diminta agar mengekalkan sifat berkecuali dan sentiasa mengutamakan keselamatan serta mematuhi segala peraturan dan prosedur yang ditetapkan oleh UNIFIL.

Terdahulu, Mohamad yang diiringi Panglima Angkatan Tentera Jen Tan Sri Mohammad Ab Rahman menghantar pasukan MALBATT 850-11 melibatkan 854 anggota terdiri daripada 82 pegawai dan 772 anggota lain-lain pangkat termasuk tiga pegawai dan 27 anggota daripada Angkatan Bersenjata Diraja Brunei serta seorang pegawai awam kewangan dari Kementerian Pertahanan.

MALBATT 850-11 diaturgerakkan ke Lubnan secara berperingkat melibatkan empat peringkat penghantaran yang diketuai Komander MALBATT 850-11 Kol Burhan Sagoni.

MALBATT 850-11 akan ditempatkan di dua di Kem Ma’rakah serta Kem Tibnin, Lubnan dan akan melaksanakan tugas-tugas operasi yang diberikan oleh UNIFIL khususnya di kawasan tanggungjawab yang ditetapkan.–AlHijrah Online


MUHYIDDIN DIJANGKA UMUM PAKEJ BANTUAN EKONOMI LEBIH BESAR

KUALA LUMPUR: Kerajaan dijangka mengumumkan satu lagi pakej bantuan ekonomi dalam masa terdekat.

Menteri Sains, Teknologi dan Inovasi, Khairy Jamaluddin Abu Bakar berkata, pakej tersebut akan diumumkan Perdana Menteri, Tan Sri Muhyiddin Yassin.

“Selain pengumuman Pelan Pemulihan Negara, saya percaya Perdana Menteri akan membuat pengumuman tidak lama lagi mengenai pakej bantuan ekonomi yang besar, ia tidak lama lagi.

“Saya tidak mahu membuat kenyataan awal mengenai pengumuman itu,” katanya dalam sesi webinar bersama Dewan Perniagaan dan Perindustrian Kebangsaan Malaysia (NCCIM), hari ini.

Sebelum ini, Muhyiddin mengumumkan pakej bantuan Program Strategik Memperkasa Rakyat dan Ekonomi Tambahan (Pemerkasa PLUS) bernilai RM40 bilion kepada rakyat bagi menghadapi kemelut pandemik COVID-19.

Kerajaan telah membelanjakan sebanyak RM340 bilion melalui pelbagai pakej bantuan dan rangsangan ekonomi sejak COVID-19 melanda di Malaysia.—AlHijrah Online


PENJAWAT AWAM TERIMA GAJI SELEWATNYA 14 APRIL

IPOH: Penjawat Awam Persekutuan akan menerima bayaran gaji selewat-lewatnya 14 April ini, diawalkan tiga hari berbanding 17 April seperti dijadualkan sebelum ini.

Perdana Menteri Datuk Seri Anwar Ibrahim berkata ia akan turut membabitkan Bantuan Khas Kewangan Aidilfitri berjumlah RM700 yang diumumkan sebelum ini.

“Saya terima banyak permohonan, 17 (April) ke atas itu terlalu suntuk untuk membuat persiapan Hari Raya. Jadi kita awalkan, selewatnya 14 April kita selesaikan,” katanya kepada pemberita selepas menghadiri sesi penyampaian Sumbangan Tunai Rahmah (STR) di Bank Simpanan Nasional Cawangan Meru Raya di sini hari ini.

Terdahulu Kongres Kesatuan Pekerja-Pekerja Di Dalam Perkhidmatan Awam (CUEPACS) mencadangkan supaya tarikh pembayaran gaji kepada penjawat awam diawalkan kepada 14 April ini.

Presidennya Datuk Adnan Mat berkata ia bagi membolehkan penjawat awam membeli barangan untuk persediaan Aidilfitri yang dijangka disambut pada 22 April ini.

Anwar juga berkata bayaran pencen untuk pesara turut diawalkan pada tarikh yang sama.

Katanya Bantuan Khas Kewangan Aidilfitri akan memanfaatkan hampir satu juta penerima dalam kalangan pesawah, pekebun kecil getah, nelayan dan sukarelawan beruniform termasuk Jabatan Sukarelawan Malaysia, Angkatan Pertahanan Awam Malaysia, Sukarelawan Bomba dan Sukarelawan Polis.

Terdahulu Anwar yang juga Ahli Parlimen Tambun turun padang melihat proses penunaian STR Fasa 2 di BSN Cawangan Meru Raya.

Beliau turut menyampaikan STR secara tunai kepada beberapa penerima.

Sebelum ini kerajaan mengumumkan pembayaran STR Fasa 2 dilaksanakan mulai 5 April 2023 bagi membantu rakyat melakukan persiapan menyambut Aidilfitri.

Ia melibatkan peruntukan sebanyak RM1.26 bilion yang memanfaatkan seramai 8.7 juta penerima daripada golongan B40.

Sementara itu, Anwar kemudian melakukan Lawatan Rahmah ke Bazar Ramadan Taman Jati di sini dan menghabiskan masa selama 30 minit di bazar itu.

Perdana Menteri diiringi Menteri Besar Datuk Seri Saarani Mohamad, Setiausaha Kerajaan Negeri Datuk Ahmad Suaidi Abdul Rahim serta Pengerusi Jawatankuasa Perumahan dan Kerajaan Tempatan negeri Sandrea Ng Shy Ching.

Dalam kunjungan itu Anwar beramah-mesra dengan pengunjung serta peniaga dan sempat bergambar dengan mereka, selain membeli beberapa juadah untuk berbuka puasa.–AlHijrah Online


JANGAN BUAT PENGINAPAN PEKERJA ASING MACAM KANDANG LEMBU – SIVAKUMAR

KLANG: Menteri Sumber Manusia V.Sivakumar memberi amaran kepada semua majikan agar memastikan tempat penginapan pekerja warga asing sentiasa dalam keadaan selesa dan bukan seperti kandang lembu atau kerbau.

Beliau berkata keadaan penginapan pekerja asing yang tidak mematuhi syarat ditetapkan akan membahayakan pekerja terutama apabila berlaku pandemik atau bencana yang tidak diingini.

“Kita perlu layan mereka seperti manusia, sebab kita diperhatikan. Bukan sahaja rakyat (negara ini) malah peringkat antarabangsa.

“Jangan buat macam kandang lembu atau kandang kerbau, ia sangat membahayakan pekerja-pekerja asing dan akan menjadi isu besar jika berlaku musibah,” katanya kepada pemberita selepas Operasi Khas Penguatkuasaan Akta Standard Minimum Perumahan, Penginapan dan Kemudahan Pekerja 1990 (Akta 446) di tiga buah kilang berasaskan produk kayu dan getah di Jalan Kapar, di sini hari ini.

Turut serta dalam operasi itu Timbalan Menteri Mustapha Sakmud dan Timbalan Ketua Setiausaha (Dasar) Kementerian Sumber Manusia A. Maniam.

Sivakumar berkata antara kegagalan pematuhan syarat yang dikesan ialah majikan didapati tidak menyediakan tilam, ruang memasak buruk dan bilik sempit.

Katanya pemilik ketiga-tiga kilang itu akan didakwa sejurus kertas siasatan lengkap.

“Hasil pemeriksaan yang dilakukan mendapati majikan-majikan berkenaan melakukan beberapa kesalahan mengikut akta yang dikuatkuasakan oleh JTKSM (Jabatan Tenaga Kerja Semenanjung Malaysia) antaranya Seksyen 24D Akta 446 dan juga kesalahan mengikut Peraturan 3 dan 4 akta sama.

“Majikan juga didapati melakukan kesalahan di bawah akta yang dikuatkuasakan oleh JKKP (Jabatan Keselamatan dan Kesihatan Pekerjaan) serta majikan juga didapati tidak mencarum di bawah PERKESO (Pertubuhan Keselamatan Sosial),” katanya.

Beliau berkata ketiga-tiga kilang itu beroperasi dengan tenaga kerja asing seramai 526 orang dari Nepal, Bangladesh dan Myanmar.

Ketika ditanya mengenai pindaan terhadap akta atau undang-undang sedia ada, Sivakumar berkata undang-undang tersebut telah memadai untuk memastikan majikan mengambil tindakan sewajarnya.

“Kita akan membuat pemantauan lebih kerap selepas ini untuk pastikan pekerja asing yang masuk dapat penempatan yang baik serta diberi perhatian sewajarnya oleh pihak majikan,” katanya. — AlHijrah Online


PENGUMUMAN ZAHID DI TERENGGANU TIADA KAITAN DENGAN PRN – PM

KUALA LUMPUR: Pengumuman Timbalan Perdana Menteri Datuk Seri Dr Ahmad Zahid Hamidi berhubung peruntukan kepada golongan belia di Terengganu tiada kaitan dengan Pilihan Raya Negeri (PRN) pada 12 Ogos ini, kata Perdana Menteri Datuk Seri Anwar Ibrahim.

Anwar, yang juga Pengerusi Pakatan Harapan (PH), berkata pengumuman itu telah dibuat sebelum hari penamaan calon semalam.

“Ada orang cadang jangan buat pengumuman langsung mengenai peruntukan itu, ini tidak boleh kerana saya adalah Perdana Menteri, perlu jaga negara dan semuanya. Kalau penting, maka kita umum.

“Tetapi saya sudah memberitahu tidak boleh guna jentera negeri dan tidak boleh khusus dijadikan kempen pada PRN ini mulai semalam hingga hari pengundian. Itu adalah keputusan Jemaah Menteri,” katanya kepada pemberita selepas berucap pada Majlis Perasmian Penutup Hari Pengguna Kebangsaan 2023 di sini hari ini.

Beliau mengulas kenyataan Timbalan Presiden PAS Datuk Seri Tuan Ibrahim Tuan Man yang menyelar tindakan Ahmad Zahid mengumumkan peruntukan kepada tiga persatuan belia di Terengganu dengan syarat mengundi calon PH serta Barisan Nasional (BN), yang disifatkan sebagai satu bentuk rasuah menjelang PRN.

Ahmad Zahid, yang juga Menteri Kemajuan Desa dan Wilayah, mengumumkan peruntukan terbabit semasa merasmikan Himpunan Belia Lestari Generasi Unggul sempena program Sentuhan Kasih Desa di Bandar Al Muktafi Billah Shah pada 28 Julai lepas.

Ia termasuk peruntukan sebanyak RM100,000 kepada Persatuan Belia Gabungan Lembaga Kemajuan Terengganu Tengah (KETENGAH) dan RM200,000 kepada Majlis Belia Malaysia Terengganu bagi tujuan pembangunan aktiviti golongan itu di negeri berkenaan.–AlHijrah Online


COVID-19: UUM TUTUP PENUH KAMPUS SINTOK SELAMA EMPAT HARI

SINTOK: Kampus induk Universiti Utara Malaysia (UUM) di Sintok, Kedah ditutup penuh selama empat hari bermula hari ini hingga 10 Oktober depan.

Keputusan itu dibuat bagi mengekang penularan COVID-19.

Menurut jurucakap UUM, sesi Pengajaran dan Pembelajaran (PdP) perlu dibuat secara dalam talian.

Sepanjang tempoh itu juga, tiada kakitangan dibenarkan memasuki kampus tersebut kecuali dengan kebenaran pendaftar dan mereka dikehendaki bekerja dari rumah kecuali bagi staf perkhidmatan penting.

Pelajar juga tidak dibenarkan memasuki kampus induk tersebut kecuali dengan kebenaran daripada Timbalan Naib Canselor dan semua pelajar yang telah berada di dalam kampus tidak dibenarkan keluar.

Bagi pelajar yang tinggal secara berkeluarga, hanya ketua keluarga dibenarkan keluar untuk membeli barang keperluan yang tidak dapat diperolehi di dalam kampus dengan kebenaran.

UUM memaklumkan semua pelajar yang berada di Inasis Yayasan Al-Bukhary (YAB) dilarang sama sekali keluar dari kawasan tersebut.

Inasis atau penginapan pelajar itu akan dikawal 24 jam oleh pihak keselamatan universiti.

Menurut kenyataan itu lagi, UUM juga mengambil langkah pencegahan dengan melakukan operasi sanitasi di kawasan terlibat. — AlHijrah Online


PEMANDU WIRA PUKUL PENUNGGANG BASIKAL DIPANGGIL POLIS

LUMUT: Polis telah mengenal pasti pemandu kereta Proton Wira berwarna biru yang bertindak memukul seorang penunggang basikal di lampu isyarat berhampiran Pasar raya AEON Seri Manjung, sepertimana video tular di laman media sosial.

Ketua Polis Daerah Manjung, Asisten Komisioner Nor Omar Sappi berkata, lelaki tempatan berusia 30-an yang beralamat di Batu Gajah itu telah dipanggil untuk memberi keterangan berhubung kejadian.

Menurut Nor Omar, Ibu pejabat Polis Daerah (IPD) Manjung mengesan penularan satu video berdurasi 52 saat dimuat naik semalam memaparkan seorang pemandu kereta bertindak memukul seorang lelaki yang sedang menunggang basikal.

Difahamkan, suspek memandu kenderaan milik rakannya.

“Siasatan mendapati kejadian terbabit berlaku pada 13 Mac lalu dan pemilik kenderaan tersebut dikenal pasti merupakan seorang lelaki warga tempatan yang berasal dari Ayer Tawar, Lumut.

“Suspek yang memukul penunggang basikal itu merupakan rakan kepada pemilik kenderaan tersebut,” katanya.

Tambah beliau, penunggang basikal dipercayai warga asing masih belum tampil membuat laporan polis berhubung kes itu.

Beliau berkata, orang awam yang mempunyai maklumat berkaitan kejadian boleh menghubungi Bilik Gerakan Ibu Pejabat Polis Daerah (IPD) Manjung di talian 05-6886222 atau mana-mana balai polis berhampiran untuk membantu siasatan.

Baru-baru ini tular video dirakam menggunakan kamera papan pemuka (dashcam) memaparkan seorang lelaki yang memandu kereta secara tiba-tiba berhenti di susur kiri jalan dan keluar dari kenderaan sambil memegang sebatang besi.

Lelaki terbabit kemudiannya bertindak luar memukul seorang penunggang basikal yang berhenti di lampu isyarat itu beberapa kali.- Alhijrah Online / Hamimah Hamid


SERPIHAN KAPAL SELAM DITEMUI, PETUNJUK KRI NANGGALA-402 TENGGELAM

BANYUWANGI: Tentera Laut Indonesia hari ini memaklumkan beberapa serpihan dan barangan daripada kapal selam KRI Nanggala-402 ditemui sekaligus menjadi petunjuk kapal tersebut telah tenggelam bersama 53 krunya.

Ketua Tentera Nasional Indonesia-Angkatan Laut, Yudo Margono berkata pasukan penyelamat telah menemui beberapa serpihan dan barangan termasuk bahagian puluru torpedo serta botol minyak pelincir yang digunakan untuk periskop kapal selam tersebut.

“Sejak beberapa hari lalu, kami menemui serpihan dan barangan dari lokasi terakhir kapal selam itu menyelam,” katanya memetik laporan Kosmo.

Media antarabangsa AP pula melaporkan, sebelum ini pihak berkuasa Indonesia menganggap kapal selam tersebut hilang namun kini percaya kapal berkenaan tenggelam dengan harapan tipis menemui mangsa yang selamat.

Bekalan oxigen kapal tersebut juga dilapor telah habis sepenuhnya pada awal Sabtu.

KRI Nanggala-402 hilang pada Rabu lalu ketika latihan menembak torpedo.

Susulan berita kehilangan itu, beberapa negara termasuk Malaysia, Australia dan Amerika Syarikat turut menyalurkan bantuan dalam operasi mengesan kapal selam terbabit.— AlHijrah Online


PENJAWAT AWAM DIDAKWA 16 PERTUDUHAN BABIT SUAPAN RM45,000

KOTA KINABALU: Seorang penjawat awam dihadapkan ke Mahkamah Sesyen di sini hari ini atas 16 pertuduhan menerima suapan berjumlah RM45,000 daripada sebuah syarikat kilang sawit, antara September 2016 dan Januari 2017.

Zulfikar Khomeini Asli, 44, yang bertugas sebagai Ketua Unit Penguatkuasaan Cukai Jualan Negeri, Bahagian Audit Dalam Kementerian Kewangan Negeri Sabah bagaimanapun mengaku tidak bersalah.

Mengikut pertuduhan pertama hingga kelima, dia didakwa menerima suapan wang berjumlah RM20,000 daripada pengurus sebuah syarikat kilang sawit yang dimasukkan ke dalam akaunnya di Maybank, Jalan Haji A. H. Tengah, Sipitang pada 20 Sept 2016.

Bagi pertuduhan enam hingga 16 pula, dia didakwa telah diberikan suapan berjumlah RM25,000 daripada pengurus kilang yang sama dan dimasukkan dalam bank yang sama, antara 2 hingga 7 Jan 2017.

Zulfikar didakwa gagal melaporkan pemberian itu kepada Suruhanjaya Pencegahan Rasuah Malaysia (SPRM) yang merupakan kesalahan di bawah Seksyen 25(1) Akta SPRM 2009 (Akta 694) dan boleh dihukum di bawah Seksyen 25(2) akta yang sama.

Jika sabit kesalahan boleh kenakan dihukum penjara selama tempoh sehingga 10 tahun atau denda maksimum RM100,000 atau kedua-duanya sekali.

Pendakwaan dikendalikan Pegawai Pendakwa SPRM Nurul Izzati Sapifee, manakala Zulfikar diwakili peguam Syed Anwar Shariff Abdullah dan Wilson Chang.

Hakim Jason Juga membenarkan tertuduh dijamin RM25,000 dengan seorang penjamin dan menetapkan 15 Feb depan untuk sebutan semula kes.–AlHijrah Online


KILANG PUNCA GANGGUAN AIR DI SELANGOR, KL DISITA

KUALA LUMPUR: Sebuah kilang ditutup dan disita selepas dikesan menjadi punca pencemaran di Sungai Selangor hingga menyebabkan gangguan bekalan air di beberapa kawasan di Selangor dan Wilayah Persekutuan Kuala Lumpur sejak semalam.

Pencemaran sumber air mentah Sungai Selangor yang berpunca daripada kilang terbabit telah menyebabkan hentitugas operasi Loji Rawatan Air Sungai Selangor Fasa 1,2,3 dan Rantau Panjang.

Menteri Besar Selangor, Datuk Seri Amirudin Shari menerusi ciapan di Twitter berkata usaha menghilangkan kesan pencemaran sedang giat dijalankan.

“Usaha menghilangkan kesan pencemaran dalam sumber air sedang giat dilaksanakan sejak semalam tanpa henti.

“Ini bagi memastikan air yang bersih dan selamat,” katanya.

Jelasnya antara usaha yang sedang dibuat ketika ini adalah meletakkan serbuk arang untuk mengurangkan kesan bau pencemaran, pengepaman air dari kolam Bestari Jaya, serta pelepasan air Empangan Sungai Tinggi bagi tujuan pembersihan serta pencairan bahan pencemaran.

Menurut kenyataan Pengurusan Air Selangor Sdn Bhd (Air Selangor) semalam, insiden pencemaran berpunca daripada premis perindustrian di kawasan Sungai Gong yang melakukan pelepasan berbau seakan pelarut ke dalam sungai.

Sungai Gong menurut Air Selangor, merupakan anak sungai kepada Sungai Sembah yang merupakan anak sungai utama Sungai Selangor.

Ganguan bekalan air sejak semalam melibatkan 1,292 kawasan di Wilayah Persekutuan Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat.

Setakat jam 8 pagi tadi, operasi Loji Rawatan Air Sungai Selangor Fasa 1,2,3 dan Rantau Panjang masih belum beroperasi. — AlHijrah Online / Zaim Zamani


ANWAR TIDAK MAHU POLEMIK PERMUSUHAN DENGAN MAHATHIR BERTERUSAN

KUALA LUMPUR: Perdana Menteri Datuk Seri Anwar Ibrahim tidak mahu lagi polemik “permusuhan” atau “hubungan pasang-surut” antara beliau dengan Tun Dr Mahathir Mohamad diteruskan, sebaliknya semua pihak perlu menerima hakikat bahawa rakyat sudah memberi mandat kepadanya untuk menerajui kerajaan.

Tanpa menyatakan secara khusus mengenai status hubungannya dengan Tun Dr Mahathir, Anwar berkata tumpuan beliau ketika ini adalah melaksanakan tugasnya sebagai Perdana Menteri dan enggan melayani “kerenah” atau “celoteh” yang tidak relevan daripada negarawan itu.

“Belum ada apa-apa hubungan (situasi terkini) antara saya dengan beliau…saya pun hanya tumpu pada kerja saya (sebagai Perdana Menteri) dan saya tidak sangat melayani kerenah atau celoteh dia yang saya fikir tak begitu relevan.

“Rakyat sudah memilih dan kita diberi mandat untuk menjalankan kerja, saya tumpukan ke arah itu…tapi saya juga tidak mahu ini dianggap permusuhan (dengan Tun Dr Mahathir) berterusan…tidak perlulah,” katanya ketika menjadi tetamu rancangan temu bual televisyen Indonesia, Nation Hub: Special Interview Bersama Datuk Seri Anwar Ibrahim yang disiarkan di saluran CNBC Indonesia TV, hari ini.

Anwar berkata demikian sebagai menjawab persoalan mengenai hubungannya dengan Perdana Menteri Keempat dan Ketujuh itu yang sering menjadi tumpuan dan polemik pelbagai pihak, khususnya selepas Ahli Parlimen Tambun itu mengangkat sumpah sebagai Perdana Menteri ke-10 pada 24 Nov lepas.

Temu bual khas itu dirakam ketika lawatan rasmi Anwar ke Indonesia selama dua hari pada 8 dan 9 Jan lepas.

Sementara itu, ditanya mengenai suasana politik Malaysia, Anwar akui keadaan politik di negara ini berbeza dengan Indonesia dan beberapa negara lain kerana permusuhan politik Malaysia disifatkannya sebagai “terlalu tajam” yang mungkin disebabkan warisan cara kepimpinan Tun Dr Mahathir.

“Siapa yang tidak mendukungnya (Tun Dr Mahathir) dianggap musuh…dan situasi ini (permusuhan politik yang tajam) berkembang sehingga kini.

“Tapi sekurang-kurangkan kita (Kerajaan Perpaduan) cepat bertindak (ubah kepada cara baharu) dengan memikirkan soal negara, masa depan dan kestabilan politik hingga berjaya membentukpergabungandengan pendirian tatakelola baik dan menolak korupsi dan prinsip ini telah disepakati.

Saya harap pembangkang kita (di Malaysia) juga tidak terlalu mempertajamkan (permusuhan) dan saya juga minta mereka hindari daripada mengeluarkan kenyataan yang menghukum dan mengkafirkan orang…jika ini dapat diringankan, kita boleh berdialog dengan lebih baik,” katanya.

Selain itu, dalam soal kritikan rakyat terhadap kerajaan khususnya golongan muda, Anwar berkata rakyat tidak boleh dipersalahkan sebaliknya ia adalah cabaran kepada kerajaan kerana rakyat sentiasa menilai prestasi Kabinet pimpinannya.

Bagaimanapun tegas Perdana Menteri, “ketajaman politik” sehingga mengkafirkan orang lain harus dibendung dan malah jika terdapat anak muda yang cenderung dengan ekstremisme juga perlu dibendung dengan sifat kasih sayang.

“Misalnya, saya lihat nada anak muda juga pada masa sekarang dengan bulan lalu, sangat berbeza… ertinya mereka mengamalkan sikap terbuka dan tidak terkongkong dengan pemikiran yang jumud atau konservatif dan mereka juga menilai kita,” katanya.–AlHijrah Online


DUA BERANAK POSITIF COVID-19 TERKANDAS DALAM BANJIR KELANTAN

GUA MUSANG: Dua beranak dijangkiti COVID-19 terkandas dalam rumah selepas kediaman mereka ditenggelami banjir, di Felda Chiku 7, di sini hari ini.

Pegawai Angkatan Pertahanan Awam Malaysia (APM) Mohd Yussalmi Mohd Yussof berkata, pihaknya menerima panggilan kecemasan daripada petugas kesihatan pada jam 11 pagi tadi.

Panggilan tersebut memaklumkan terdapat seorang wanita berusia 39 tahun bersama anak perempuannya berusia tiga tahun yang positif COVID-19, terkandas dalam banjir.

Sejurus panggilan dibuat, seramai empat anggota APM dan sebuah jentera bergegas segera ke lokasi kejadian bagi memindahkan kedua-dua pesakit itu ke Hospital Gua Musang.

“Dua anggota APM yang mengendalikan bot memakai pakaian perlindungan diri (PPE) sebelum menaiki bot untuk menyelamatkan mangsa.

“Kami berjaya mengeluarkan dua beranak itu untuk menerima rawatan di Hospital Gua Musang,” katanya, hari ini.

Dalam masa yang sama, suami wanita yang positif COVID-19 itu turut menaiki bot yang sama dan dibawa ke hospital untuk pemantauan lanjut. — AlHijrah Online


NEGARA ARAB BAZIR 40 JUTA TAN MAKANAN PADA 2019 – PBB

PBB: Dunia membazirkan kira-kira 931 juta tan makanan sepanjang tahun 2019. Menurut laporan Program Alam Sekitar Pertubuhan Bangsa-Bangsa Bersatu (UNEP), 40 juta tan daripada jumlah besar itu menunjukkan pembaziran datangnya dari negara-negara Arab.

Menerusi laporan itu UNEP menyenaraikan Mesir sebagai negara Arab yang paling tinggi mencatatkan pembaziran makanan dengan 9 juta tan, diikuti Iraq, 4.73 juta tan dan Sudan, 4.16 juta tan.

Turut tersenarai, negara-negara Arab lain seperti Algeria, Arab Saudi, Maghribi, Yaman, Tunisia, Syria, Jordan dan Emiriah Arab Bersatu (UAE).

Laporan berkenaan turut menyebut sumber pembaziran bukan semata-mata datang dari hasil isi rumah sahaja, sebaliknya telah terjadi sebelum ia sampai kepada pengguna terakhir.

Bagaimanapun, daripada 931 juta tan jumlah keseluruhan pembaziran yang dilaporkan, hampir 570 juta tan berlaku di peringkat isi rumah.

UNEP menjangkakan dapat mengurangkan pembaziran makanan dunia kepada separuh, pada tahun 2030. – Alhijrah Online


TH UMUM AGIHAN KEUNTUNGAN 3.10 PERATUS

KUALA LUMPUR: Lembaga Tabung Haji (TH) hari ini mengumumkan agihan keuntungan yang lebih baik sebanyak 3.10 peratus selepas zakat bagi tahun kewangan berakhir 31 Disember 2020 berbanding 3.05 peratus pada tahun 2019, kepada kira-kira sembilan juta pendepositnya.

Agihan keuntungan bagi tahun 2020 melibatkan jumlah sebanyak RM2.24 bilion berbanding RM2.14 bilion pada tahun 2019.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, pihaknya bersyukur dengan prestasi kewangan TH pada tahun 2020 yang kekal positif meskipun persekitaran ekonomi negara dan dunia berada dalam keadaan tidak menentu sejak penghujung tahun 2019 akibat pandemik COVID-19.

“Alhamdulillah, pendeposit TH dapat menikmati keuntungan yang lebih baik bagi tahun 2020 walaupun berdepan ekonomi yang kurang baik tahun lepas.

“Sebagai institusi yang memegang amanah mengurus hampir RM77 bilion deposit umat Islam Malaysia, TH akan terus memastikan dana ini dilaburkan dengan selamat agar kekal mampan,” katanya dalam kenyataan yang dikeluarkan TH.

Sementara itu TH dalam kenyataannya memaklumkan jumlah deposit di TH telah mencecah RM76.7 bilion pada 26 Februari 2021 iaitu paras tertinggi dalam sejarah, sekaligus mencerminkan keyakinan pendeposit terhadap TH terus kekal utuh.

TH turut melunaskan pembayaran zakat sebanyak RM106.2 juta bagi tahun 2020 berbanding RM86 juta pada tahun 2019.

Oleh itu TH memaklumkan para pendeposit tidak perlu lagi membayar zakat ke atas wang simpanan dan agihan keuntungan yang diterima oleh mereka.

Urusniaga TH akan ditangguhkan sementara waktu bermula pukul 8 malam, Selasa, 2 Mac 2021 sehingga pukul 12 tengah hari, Rabu, 3 Mac 2021, bagi melancarkan urusan agihan keuntungan.

Para pendeposit boleh menyemak agihan keuntungan yang dikreditkan ke akaun masing-masing selepas pukul 12 tengah hari pada hari Rabu, 3 Mac 2021 menerusi aplikasi THiJARI, kaunter TH, Bank Islam dan Bank Rakyat dan saluran elektronik bank rakan strategik TH iaitu Bank Islam, Bank Rakyat, Maybank dan CIMB.

Dalam pada itu berkenaan ibadah haji, Zulkifli berkata sehingga kini Arab Saudi masih belum mengeluarkan kenyataan rasmi tentang musim haji tahun 2021 walaupun telah menerima kira-kira 100,000 jemaah umrah sejak 1 November 2020.

“Walaupun masih belum mendapat pengesahan tentang ibadat haji tahun ini, kita perlu bersedia dengan segala kemungkinan. Oleh itu saya menasihati semua bakal haji untuk mengikuti kursus asas haji mingguan yang sedang dianjurkan oleh TH secara dalam talian.

“Bakal-bakal haji juga perlu menjaga kesihatan diri dengan menjaga pemakanan dan lakukan senaman kerana ibadat haji menuntut kekuatan fizikal dan mental,” kata Zulkifli. – AlHijrah Online


200,000 DIJANGKA MAUT AKIBAT COVID-19 DI AS

WASHINGTON: Amerika Syarikat (AS) mungkin mencatat hingga 200,000 kematian akibat COVID-19 dengan jutaan kes jangkitan di negara itu, demikian ramalan pegawai kesihatan di negara itu.

“Menyaksikan apa yang kita lalui sekarang, kita menjangkakan antara 100,000 hingga 200,000 kematian,” kata Dr Anthony Fauci, Pengarah Institut Alahan dan Penyakit Berjangkit Kebangsaan dalam saluran CNN semalam.

“Kita akan mempunyai berjuta-juta kes jangkitan,” kata pegawai kesihatan AS itu.

Agensi berita Anadolu melaporkan Fauci, anggota
pasukan petugas koronavirus di Rumah Putih bagaimanapun berkata, ramalan itu
boleh berubah kerana wabak penyakit itu  adalah “sasaran yang bergerak”.

Setakat petang semalam, sekurang-kurangnya 2,197 individu maut dan jumlah jangkitan meningkat kepada 125,300 kes dengan 2,612 individu sembuh, demikian menurut data Universiti Johns Hopkins.

Majoriti kematian dilaporkan di New York dengan
718 kes dengan Bandar New York mencatat 672 kes maut.

Kes maut pertama di AS berlaku pada 29 Februari
di Washington dengan 136 kes kematian dilaporkan di kawasan itu.

Walaupun AS merekodkan kes koronavirus tertinggi berbanding negara-negara lain, Itali mencatatkan jumlah kematian tertinggi dengan 10,023 kes.

Pertama kali muncul di Wuhan, China pada Disember
lalu, virus yang dikenali sebagai COVID-19 itu telah merebak ke sekurang-kurangnya
177 negara dan wilayah. — Terjemahan AlHijrah Online/ Zamir Akmal Zambri


KKM galak syarikat insurans sedia insurans penyakit mental

IPOH – Kementerian Kesihatan menggalakkan syarikat insurans di negara
 ini mengkaji dan menyediakan kemudahan insurans kepada pesakit
kesihatan mental.

Timbalan Menterinya, Dr Lee Boon Chye berkata, selain menjadi antara
masalah kesihatan utama di Malaysia, kos rawatan bagi penyakit itu juga
adalah tinggi.

“Perlindungan insurans ini lebih kepada satu
proposal perniagaan dan sebenarnya ia dikawal selia oleh Bank Negara
bukan Kementerian Kesihatan, namun di pihak kementerian, kita amat
menggalakkan supaya syarikat-syarikat insurans ini mengkaji dan
memberikan liputan kepada penyakit mental.

“Tambahan pula sekarang ini rawatan untuk sakit mental mahal dan
setiap konsultasi psikiatrinya walaupun hanya duduk bincang sahaja sudah
 mencecah ratusan ringgit,” katanya kepada pemberita selepas merasmikan
Pameran Pendidikan Kebudayaan di Sekolah Menengah Poi Lam (SUWA) hari
ini.

Beliau berkata demikian ketika diminta mengulas cadangan
Penaung Persatuan Psikiatri Malaysia, Tan Sri Lee Lam Thye yang menggesa
 Kementerian Kesihatan memberi fokus kepada lebih ramai pengamal
perubatan dan mencadangkan agar liputan insurans disediakan bagi rawatan
 dan penjagaan kesihatan mental.

Boon Chye berkata, perlindungan
seumpama itu telah disediakan sebuah syarikat insurans di Singapura bagi
 lima jenis penyakit mental iaitu kemurungan utama, gangguan bipolar,
skizofrenia, sindrom tourette dan gangguan obesesif kompulsif atau
penyakit OCD.

Boon Chye (kanan) ketika melawat Pameran Pendidikan Kebudayaan di Sekolah Menengah Poi Lam (SUWA) hari ini.

“Sudah ada contoh syarikat insurans yang boleh menyediakan
perlindungan untuk penyakit ini jadi kita harap pemain industri insurans
 dapat mempertimbangkannya,” katanya.

Jelasnya, perlindungan
insurans bukan sahaja dapat membantu meningkatkan kesedaran mengenai
penyakit mental, tetapi menyediakan peluang dan sokongan pada ketika
diperlukan.

“Dalam hal ini, kita juga memahami bahawa penyakit berkaitan
kesihatan mental ini susah untuk ditentusahkan, ada kriteria diagnostik
tertentu terutama bagi lima penyakit mental yang disebutkan itu,”
katanya.

Mengulas lanjut beliau berkata, berdasarkan Tinjauan
Mobiliti Kesihatan Kebangsaan pada 2015, kira-kira 29.2 peratus daripada
 4.2 juta penduduk Malaysia yang berusia 16 tahun dan ke atas mengalami
pelbagai penyakit mental.

Katanya, data kesihatan mental remaja
pada 2017 pula menunjukkan, 17.7 peratus remaja perempuan dan 18.9
peratus remaja lelaki berusia antara 13 hingga 17 tahun mengalami
masalah tekanan.

“Data ini dianggap tinggi dan ia satu trend yang tidak boleh diabaikan.

“Dalam  menangani masalah kesihatan mental ini, kementerian sedang berusaha  meningkatkan kerjasama dengan Kementerian Pendidikan, Kementerian  Pembangunan Wanita, Keluarga dan Masyarakat, komuniti serta pertubuhan  bukan kerajaan (NGO),” katanya. – SINAR HARIAN


Hina ATM: Pekebat mahu Yew Yin disiasat

JOHOR BAHRU – Seramai 40 ahli Pertubuhan Kebajikan Bekas Tentera Tidak Berpencen (PEKEBAT) Negeri Johor melancarkan bantahan aman di depan Ibu Pejabat Polis Daerah (IPD) Johor Bahru Utara (JBU), di sini semalam susulan kenyataan penghinaan ahli perniagaan, Koon Yew Yin terhadap pasukan tentera.

Pengerusinya, Mejar (B) Md Razali Md Lani berkata, kenyataan Yew Yin itu
adalah penghinaan melampau terhadap anggota veteran  dan Angkatan Tentera Malaysia (ATM), juga
mengundang keresahan dan mengganggu ketenteraman awam.

“Bagi Koon Yew Yin yang berada di negara aman damai dengan sesuka hati dan celupar menyatakan bahawa kami anggota veteran dan ATM hanya makan tidur sahaja, siapakah sebenarnya yang makan tidur dengan tenang?

“Kami anggota tentera ATM semasa berkhidmat sentiasa bersiap siaga untuk diaturgerakkan dalam masa 24 jam sewaktu orang lain sedang tidur lena dengan tenang,” katanya kepada media selepas membuat laporan polis.

Ini kerana anggota ATM katanya telah bersusah payah menjalani latihan  serta melaksanakan operasi demi menentang anasir-anasir  jahat sebelum dan selepas kemerdekaan sehingga sanggup meninggalkan  keluarga masing-masing untuk menjaga keselamatan dan kedaulatan negara.

“Kami tidak akan menerima permohonan maaf  beliau sebagai satu pengajaran kepada individu atau persatuan yang  mencabar atau menggugat keselamatan negara,” katanya.

Pihaknya juga memohon agar PDRM dan Suruhanjaya Komunikasi dan Multimedia
(SKMM) secara terperinci tanpa prejudis membuat siasatan serta tindakan segera
terhadap kenyataan hasutan dan kebencian Koon Yew Yin atas kesalahannya yang dapat
dibuat di bawah Seksyen 233A Akta Komunikasi dan Multimedia 1988, juga di bawah
Seksyen 504 Kanun Keseksaan bagi kesalahan menjejaskan keamanan negara.


China kritik manipulasi politik AS

BEIJING , 29 Januari – Kerajaan
China pada Selasa mengutuk manipulasi politik di sebalik kes yang dikenakan
Amerika Syarikat (AS) ke atas Huawei selepas Washington mengenakan tuduhan
terhadap ketua pegawai kewangan (CFO) firma teknologi gergasi itu.

Untuk beberapa ketika, AS telah
menggunakan kuasa kerajaan untuk menjatuhkan syarikat China tertentu dalam
cubaan untuk menyekat operasi sah dan undang-undang perusahaan.

“Terdapat motivasi politik yang
kuat dan manipulasi politik di sebalik tindakan itu,” kata jurucakap
Kementerian Luar, Geng Shuang.

Sinar harian memetik laporan AFP
bahawa Jabatan Kehakiman Amerika Syarikat mengenakan 13 tuduhan ke atas Huawei
Technologies, anak pengasasnya yang juga Ketua Pegawai Kewangannya, Meng
Wanzhou yang kini bebas dengan ikat jamin di Kanada dan dua sekutu dikaitkan
dengan pelanggaran sekatan AS ke atas Iran.

Selain itu, 10 dakwaan
persekutuan telah difailkan ke atas dua sekutu Huawei kerana mencuri teknologi
robot dari T-Mobile.

Susulan itu, Beijing telah
menyuarakan kebimbangan terhadap pertuduhan yang dikenakan ke atas Huawei dan
menggesa Jabatan Kehakiman AS supaya segera menarik balik waran tangkap
terhadap Wanzhou.

“Kami menggesa AS menghentikan
penindasan tidak munasabah terhadap syarikat China termasuk Huawei dan
memperlakukan perusahaan Beijing secara adil dan objektif,” tegas Shuang yang
turut menuntut pembebasan Wanzhou.


PENJAWAT AWAM WANITA TULAR HINA ANGGOTA POLIS DITAHAN

KUALA LUMPUR: Seorang penjawat awam wanita yang tular dalam satu klip video menghina anggota polis Khamis lepas, telah ditahan awal pagi tadi.

Ketua Polis Selangor Datuk Hussien Omar Khan berkata wanita berusia 35 tahun itu ditahan oleh Cawangan D9 Bahagian Siasatan Jenayah, Ibu Pejabat Polis Daerah (IPD) Gombak di IPD berkenaan pada 1.20 pagi berhubung dua kertas siasatan yang dibuka terhadapnya.

Beliau berkata wanita itu dipanggil kali pertama ke IPD Gombak semalam berhubung insiden pertengkaran dengan dua anggota polis di Taman Sri Gombak, Batu Caves, Khamis lepas dan hari ini suspek terus ditahan selepas sekali lagi hadir di IPD sama.

“Polis merampas satu telefon bimbit untuk membantu siasatan berkait Seksyen 506 dan Seksyen 186 Kanun Keseksaan serta Seksyen 14 Akta Kesalahan Kecil 1955.

“Suspek akan diberi jamin selepas siasatan lengkap dijalankan memandangkan terdapat laporan polis lain yang dibuat melibatkan suspek yang sama,” katanya dalam kenyataan hari ini.

Semalam, tular satu lagi klip video membabitkan wanita berkenaan yang bertengkar dengan orang awam di tempat letak kereta sebuah pusat beli-belah di Brickfields di sini.

Dalam klip video itu, suspek dilihat turut merakam orang awam berkenaan menggunakan telefon bimbitnya sambil mengeluarkan kata-kata tidak sopan dan cuba mencetuskan provokasi. — AlHijrah Online


Kerajaan usaha selamatkan rakyat kita bakal digantung

KUALA LUMPUR – “Kerajaan sedang berusaha menyelamatkan nyawa seorang
rakyat Malaysia yang dijadual menjalani hukuman gantung di penjara
Changi, Singapura,” kata Perdana Menteri Tun Dr Mahathir Mohamad.

Beliau menarik perhatian bahawa ada yang berpandangan bahawa hukuman seumpama itu adalah keterlaluan.

“Kita  sedang cuba menyelamatkan nyawanya. Sepertimana kita tahu di Malaysia sekarang ini pemikiran rakyat ialah hukum gantung itu keterlaluan.

“Jadi kita harap negara lain juga bersikap demikian,” katanya pada sidang media di lobi Parlimen hari ini.

Michael Garing dilapor akan digantung di penjara berkenaan pada Jumaat ini selepas disabitkan atas kesalahan membunuh oleh Mahkamah Tinggi republik itu pada 2015 dan sabitan berkenaan disahkan Mahkamah Rayuan pada 2017.

Semalam,  Menteri di Jabatan Perdana Menteri Datuk Liew Vui Keong berkata Malaysia akan mengutus surat ke Singapura bagi membantah hukuman mati ke  atas lelaki yang berasal dari Sarawak itu. – SINAR HARIAN


MALAYSIA DAHULUI SENARAI 10 TEMPAT SELAMAT UNTUK BERSARA DI ASIA

KUALA LUMPUR: Malaysia dianggap sebagai tempat persaraan terbaik di Asia setelah disenaraikan di tempat pertama dalam 10 tempat paling selamat untuk bersara di rantau itu dengan perbelanjaan kurang daripada US$2,000 sebulan, menurut syarikat perkhidmatan kewangan yang berpangkalan di AS, Nasdaq.

Menurut Nasdaq, dalam artikel di bahagian GoBankingRates baru-baru ini, untuk menyenaraikan negara-negara tersebut, ia telah memperoleh data daripada Kumpulan Rantau Asia Pasifik Pertubuhan Bangsa-Bangsa Bersatu dan Keluaran Dalam Negara Kasar (KDNK) WorldPopulationReview.

Ia juga memperoleh angka kos sara hidup daripada Numbeo, dan Indeks Keamanan Global daripada Laporan Indeks Keamanan Global Institut Ekonomi dan Keamanan 2022. Nasdaq juga telah menetapkan bahawa negara-negara itu perlu mempunyai indeks keamanan global di bawah 2.0 untuk melayakkannya disenaraikan.

Mendahului senarai ialah Malaysia dengan indeks keamanan global 1.471 dan purata kos sara hidup bulanan US$1,066.

“Malaysia di tempat pertama dengan indeks kos sara hidup 22.9, dan KDNK US$481.9 trilion. Dengan purata perbelanjaan bulanan lebih US$1,000, ia adalah tempat yang sangat baik untuk dipertimbangkan oleh pesara,” menurutnya.

Kuwait di tempat kedua dengan indeks keamanan global 1.739 dan purata kos sara hidup bulanan sebanyak US$1,741.

Menurut Nasdaq, indeks kos sara hidup Kuwait tidak serendah beberapa negara lain dalam senarai itu, iaitu 37.4, tetapi kos sara hidup keseluruhan digabungkan dengan skor indeks keamanan global menjadikannya tempat yang baik untuk bersara.

Menyusul ditempat ketiga ialah Mongolia dengan indeks keamanan global 1.775 dan purata kos sara hidup bulanan US$940, dan menurut Nasdaq, indeks kos sara hidup Mongolia terikat pada yang terendah dalam senarai dengan Indonesia, iaitu 20.2, namun KDNKnya adalah terendah dalam senarai itu, pada US$21 trilion.

Vietnam di kedudukan keempat dengan indeks keamanan global pada 1.786 dan purata kos sara hidup bulanan sebanyak US$1,117, diikuti Indonesia dengan indeks keamanan global sebanyak 1.800 dan purata kos sara hidup bulanan sebanyak US$940 serta Jordan dengan indeks keamanan global sebanyak 1.849 dan purata kos sara hidup bulanan sebanyak US$1,331.

Kemboja disenaraikan di tempat ketujuh dengan indeks keamanan global 1.882 dan purata kos sara hidup bulanan US$1,387, diikuti Oman dengan indeks keamanan global 1.889 dan purata kos sara hidup bulanan US$1,513.

Disenaraikan di tempat kesembilan ialah Cyprus dengan indeks keamanan global 1.903 dan purata kos sara hidup bulanan sebanyak US$1,964, dan terakhir dalam senarai itu ialah Nepal dengan indeks keamanan global 1.947 dan purata kos sara hidup bulanan sebanyak US$684. –AlHijrah Online


PETUGAS PUTRA SPECIALIST HOSPITAL POSITIF VARIAN OMICRON

MELAKA: Seorang petugas Putra Specialist Hospital (Melaka) Sdn Bhd (PSHMSB) yang merupakan jemaah umrah disahkan positif COVID-19 varian Omicron.

Menurut kenyataan PSHMSB, petugas tersebut didapati positif semasa menjalankan ujian saringan COVID-19 di lapangan terbang.

“Keputusan ujian genom mengesahkan bahawa ia adalah varian Omicron, yang dijangkiti pada 25 Disember. Petugas itu tidak melapor diri untuk bekerja sejak kembali dari umrah dan tiada kontak dengan pesakit atau petugas PSHMSB,” menurut kenyataannya itu.

Tambahnya, petugas itu kini diletakkan di bawah perintah kuarantin selaras dengan garis panduan yang ditetapkan Kementerian Kesihatan Malaysia (KKM).

Pihak PSHMSB telah mengambil semua langkah berjaga-jaga yang perlu, demi keselamatan pesakit, pelawat, doktor dan petugas, yang amat penting bagi mereka.

“PSHMSB akan terus bekerjasama dengan KKM bagi langkah selanjutnya yang mungkin diperlukan.

“Bagi operasi di hospital pula, ia kekal seperti biasa, dan pesakit akan terus dengan pelan penjagaan sedia ada di hospital dengan mematuhi semua langkah-langkah keselamatan,” katanya.–AlHijrah Online